text:
Siman pasa lider di partido POR, Alan Howell tabatin e placer di haci entrega di diploma namamanan hoben cu a sigui e curso durante cuatro luna duna door di Agencia pa Desaroyo y Recurso Asistencial (ADRA).
E curso cu e hobennan aki a sigui ta ‘From teenage Parent toLifecoach’, durante cual nan a haya materianan cu lo por yudanan den nan futuro, entre otro, beyesa, cosemento, cushina, obra di man, salud mental, protocol, fortificacion spiritual y saludmental.
Lider di POR ta para fuerte riba e punto cu tur hende merece un chens pa por mehora nan bida ymuy especial nos mamanan hoben. “E mamanan hoben aki ta bon prepara awo pa sigui hiba nanfamia dilanti, ta exitoso den bida y un rolemodel pa un otro mama hoben.”
El a duna palabra di pabien na cada un di e mamanan hobennan cu a gradua, na ADRA, na Sra. Alcidra Jansen Richardson como e directora cu a trek e proyecto aki. “Naturalmente na tur boluntario cu a duna e lesnan pa duna e hobennan aki un otro chens den bida”, Alan Howell a expresa.
Como regalo pa nan esfuerso, Howell a ofrece e mamanan hoben cu a ricibi nan diploma y cu ainda no tin rijbewijs, rijles completamente gratis na Whooz Next Rijschool.


c: text/html

text:
Minister Dangui Oduber
ATA y AHATA ta duna nan sosten na e “EXIT STRATEGY” cu a keda presenta
ORANJESTAD – Diamars atardi Minister di Turismo y Salud Publico Sr. Dangui Oduber a reuni cu e CEO di ATA Sra. Ronella Croes y CEO di AHATA Sra. Tisa LaSorte. Den e reunion aki Minister Oduber y partnernan mas importante den turismo a comparti y discuti riba e “exit strategy” di e pandemia. E reunion tabata uno hopi productivo caminda ATA y AHATA a duna nan apoyo na e enfoke aki pa na un forma responsabel sali di e pandemia aki. E obhetivo principal ta pa en conhunto enfoka completamente riba recuperacion di Aruba su turismo.
Manera ta conoci algun siman atras Minister Oduber den un conferencia di prensa a menciona cu na un manera responsabel Aruba lo mester sali di e pandemia, kita tur e medidanan y hiba un bida mas normal, Minister a yama esaki e “exit strategy”. Despues di e conferencia di prensa Minister a trece esaki dilanti den e Conseho di Minister y tambe na e Crisis Team, despues di deliberacionnan Crisis Team a bay di acuerdo pa Aruba Sali di e pandemia na un manera responsabel.
Minister Oduber a haye di sumo importancia pa discuti e exit strategy cu ATA y AHATA mirando e hecho cu e luna di januari tabata malo pa nos turismo, esaki no a wordo premira mescos cu tampoco a premira e efectonan di e variante di Omicron. Pa e motibo aki Minister Oduber a dicidi di sinta cu e dos partnernan mas importante den e industria turistico. Di e manera aki mira kiko tur gobierno hunto cu su partnernan por haci pa por atrae mas bishitante den e temporada di “high season” aki. E temporada di “high season” ta sumamente importante pa e industria paso ta den e temporada aki tur e hotelnan, restaurantnan y tiendanan ta haci nan ganashi pa nan por cubri pa lunanan despues cu tin menos ocupacion segun Minister Oduber.
Minister Oduber a sigui bisa cu Aruba ta bendiciona cu den temponan normal e ocupacion di e cambernan ta riba di 85%. Naturalmente door di e pandemia Aruba a bay 20 aña atras, pero desde juni 2020 Aruba a cuminsa cu e proceso di recuperacion pero esaki ta bay gradualmente segun e mandatario. Den aña 2021 e proceso di recuperacion a bay hopi bon caminda a sera aña 2021 cu un recuperacion di nos turismo di 72% den comparacion cu aña 2019. Esaki sigur ta hopi remarcabel teniendo na cuenta cu e pandemia ainda tey presente. No obstante Aruba a demostra un resiliente enorme y a recupera na un manera formidabel.
Durante e reunion cu ATA y AHATA a discuti tambe kiko ta e strategianan, flexibilisacionnan y kiko mas por wordo haci pa sigui flexibilisa y suavisa e medidanan. Esaki ta specialmente na nos aeropuerto pa asina nos facilita tur e turistanan cu ta bin Aruba. Pa haci e proceso aki uno mas facil pa e turista por drenta Aruba, segun Minister Oduber ya caba tin varios pais a tuma e pasonan aki y pesey e mandatario kier a scucha kiko ta e pensamento di ATA y AHATA riba e “exit strategy” aki. Ya caba a kita basta restriccion di e biaheronan americano. A cuminsa acepta e antigen test, a cambia e PCR test di 24 ora pa 72 ora, a implementa tambe cu entrante 3 di februari e biahero americano cu tin un “booster shot” no mester haci ningun test mas na aeropuerto. Tur esaki Minister Oduber a haci pa stimula nos turismo pa asina Aruba ricibi mas turista.
Finalmente Minister Oduber ta gradici tur e partnernan cu ta yuda y duna nan esfuerzo den proceso di recuperacion di nos turismo.

robotstxt: allowed

filter: keep


text:
Diaranson mainta, minister di Husticia y Asuntonan Social Sr. Rocco Tjon a reuni cu e directiva di Aruba Hospitality & Security Foundation (AH&SF) tocante diferente proyecto den e area hotelero, specificamente tocante un proyecto nobo esta e “tourism patrol” pa amplia vigilancia den area hotelero.
Banda di esaki, a toca algun punto di preocupacion di pasado di parti di directiva di AH&SF. Sinembargo, e mandatario a splica con a tene cuenta cu e preocupacionnan aki pa den futuro nan no bolbe ripiti, y tambe con a tene cuenta cu esaki specificamente den e proyecto di camara di vigilancia. Pa e motibo aki, procesonan a wordo restructura pa asina remedia y preveni esaki den futuro. Actualmente, tin un comision cu ta dedica na esaki solamente.
Pa loke ta e proyecto di “Tourism Patrol”, esaki lo bira conhuntamente cu departamentonan hudicial, kendenan lo ta encarga pa haci e “background check”, di e personal cu lo bay eherce e tareanan aki. Na mes momento lo percura tambe pa nan haya diferente training pa loke ta “predictive profiling”, lo sigui e curso di Aruba Certification Program. Asina por bisa cu e intencion ta pa duna e personal aki tambe training pa nan por bira “bijzonder opsporings ambtenaar”.
E meta ta pa yega na vigilancia continuo den e area hotelero, caminda lo tin diferente turno di patruya na pia, riba bais y vehiculonan. E proyecto aki ta pa cubri e area di Arashi te cu Bushiri.
Pues, segun e mandatario, ta trata di un proyecto cu un impacto positivo pa pais Aruba y pa turismo, asina garantisando aun mas e siguridad di nos hendenan. A haci palabracionnan pa reuni na November binidero, pa asina amplia mas riba e proyecto aki y asina bin cu plannan concreto di con lo por logra realisa esaki na 2023.


text:
Torneo Hubenil pa Napa
Diasabra 9 di yüni último Federashón di Pinpòn Boneriano (BTTB) a organisá den kuadro di su plan Strategiko un Tornéo Hubenil patrosina pa Napa. E hoben nan a kompeti den tres kategoria: U18, U13 i U11.
Tabata un mainta hopi anima i e hoben nan a diberti hungando pinpòn. Un punto positivo ta ku mayoría miembro di Dirketiva tabata presente no solamente pa apoya e muchanan pero tambe pa asisti ku e guía di e tornéo ku tabata na enkargo di Carlos Briceño, Almar Nicolaas i René Evans. E entrenador nobo sertifika internashonal Nòno Vos ku próximo lo kuminsa duna entrenamentu mas avansa na e miembronan di BTTB tambe tabata presente pa asina orienta i duna su aporte.
E resultado nan tabata lo siguiente:
U11: 1. Angenie Nicolaas, 2. Jayli’n Martines, 3. Asantanie Nicolaas
U13: 1. Sulfyan Plaate, 2. Mijuar Nicolaas, 3. Mitchel Koeler;
U18: 1. Reynold Wilsoe, 2. Arnold Wilsoe, 3. Shaquille Hazel;
Na final di e torneo sr. Lendering di NAPA a hasi entrega di e premionan. BTTB ta gradisi NAPA pa su patrosinio di semper ku asina tambe ta kontribui na desaroyo di pinpon. BTTB ta invita su miembronan espesialmente esnan hubenil pa sigui partisipa na e entrenamentu nan den preparashon pa e torneo internashonal Dutch Caribbean Youth Table Tennis Tournament ku lo tuma luga den luna den oktober di e aña aki.


text:
Desiree Helder di Director Interino di CBS ta bisa cu awe 3 di maart lo cuminsa cu CENSO, 74 tellers lo sali pa conta esnan cu no a keda conta ainda, esaki lo ta parti den dos siman y despues sigui te cu 31 di maart 2021.
E di dos fase di dos siman, e teller lo bay riba veld y na final di maart lo bay pa fase dos. “Na 2020 luna di october, november y parti di december nos a logra cu 83.000 persona, den veld tabata 51.000 persona y 31.000 persona online.”
Sra. Helder ta bisa cu ta agredecido cu esnan cu a coopera pa facilita nan trabou pero ainda falta pa conta tur hende na Aruba, ta pidi pa esnan cu no a participa por contribui na esaki.
E teller lo pasa na cas di persona cu nan uniform oranje, y tambe por cera acuerdo pa facilidad di e persona ora e ta cas of na trabou y preferibel orario tambe por bisa asina e teller por yega.
Nan ta premira cu lo keda cla cu Censo pa fin di maart y traha riba dato cu a colecta pa Juni pa por publica definitief y asina tur instancia y departamento di gobierno por tin e datonan actual.
Ta recorda cu pa nan trabou, secrecia ta keda importante ‘informacion ta keda confidencial’ ningun instancia di gobierno lo keda habri pa hende. E persona cu a teller tampoco tin derecho di duna informacion di hende ‘e ta esencial den nos training’.


text:
Diamars dia 1 di juni, e marketing team di Payroll Pro HRM a pasa bishita e resort mas nobo na Aruba, esta Radisson Blu Aruba, cu a bira cliente di e programa dos luna pasa.
A sinta bebe un dushi cappuccino cu Jouraine Vrolijk (HR manager) na Sunset Bistro, e rooftop restaurant cu tin un infinity pool y un bista incomparabel riba e lama y horizon di Aruba.
Jouraine ta splica con a yega na Payroll Pro: “Ora e management team a puntrami cua programa ami ta recomenda pa Payroll y HR, logicamente ami a propone Payroll Pro. Ya caba mi tabatin cuater aňa trahando cu e programa, for di e tempo cu mi tabata traha como HR supervisor na The Ritz-Carlton Aruba, y tambe como HR manager na Bonaire pa Marriott International. Mi sa kiko mi por spera di e programa y di e servicio di Payroll Pro HRM. Pa mi e tabata e unico opcion.”
Ora a puntra Jouraine con ta bayendo cu e programa mes, Jouraine ta aňadi: “Nos tin actualmente dos luna trahando cu e programa y e servicio di Payroll Pro HRM ta hopi bon.
Semper por yama si tin qualkier pregunta y mail ta wordo contesta hopi lihe. Pa mi tabata hopi importante pa cuminsa di biaha cu e HR module hunto cu e parti di payroll, pasobra e ta necesario pa controla y keda up-to-date cu tur informacion di empleadonan. Y e portalnan ta yuda elimina tur e paperwork, nan ta hopi facil pa uza, y como manager pa wak tur ausencianan ta hopi overzichtelijk.”
Jouraine ta comenta kiko ta spera den futuro: “Ainda nos ta den e pre opening fase, pero por ripara si cu e mercado a cuminsa lanta bek. Nos ta premira cu nos ta bay tin hopi mas huesped, pues, mas empleadonan y usuarionan di e programa. Ora nos ta zover mi lo organisa un training di Payroll Pro HRM on-site pa tur e empleadonan.”
Radisson Blu Aruba, a habri official ariba 2 di april 2021 y tin 132 cambernan espacioso y moderno cu cushinanan ful ekipa. E propiedad tin en total 4 pool, di cual un di nan ta situa ariba e rooftop conhuntamente cu e restaurant Sunset Bistro, cu ta e lugar perfecto pa organisa un cocktail event, of cualkier otro evento. Como Radisson Blu ta un upper-upscale resort, e balornan fundamental di hospitalidad ta resalta den e servicio brinda door di e management team y staff local, hoben y sumamente profesional.
Payroll Pro HRM, e programa desaroya na Aruba door di programmeurnan local, ta existi desde 1993 y ta e software di HR y Payroll mas uza na Aruba y Caribe en general.
Pa mas informacion tocante Payroll Pro HRM por fabor tuma contact cu VCC (distribuidor) na 5837072 of mail info@vcc-int.com. Por mira mas info tambe riba: https://www.payrollprohrm.com/


text:
MINISTER COOPER TA PARTISIPÁ NA DISKUSHONNAN REGIONAL DI EU CYBERNET LAC
MINISTERIO KONSERNÍ TRÁFIKO, TRANSPORTE I PLANIFIKASHON URBANO
MINISTER COOPER TA PARTISIPÁ NA DISKUSHONNAN REGIONAL DI EU CYBERNET LAC
PUBLIKÁ RIBA 16 NOVÈMBER 2022
Willemstad – Minister Charles Cooper a partisipá dia 15 di novèmber na e asina yamá ‘EU CyberNet LAC Regional Priorities Discussion’ na Santo Domingo. Tur partisipante di Cyberweek LAC4 2022 tokante seguridat sibernétiko, por a partisipá na e diskushonnan aki pa por fihá prioridatnan pa e aña entrante. Paisnan den Latino Amerika i Karibe por a indiká nan nesesidat i prioridatnan pa formashon riba e tereno sibernétiko.
E resultadonan di e diskushon ta forma e programa di LAC4 pa 2023, pa por garantisá esfuerso kolektivo i resultadonan riba un termino largu pa alsá madures sibernetiko, maneho i praktikanan den henter e region LAC.
EU Cybernet ta un proyekto di kreashon di kapasidat sibernétiko ku Union Europeo ta finansiá. E meta di e proyekto aki ta pa krea un konekshon pan-europeo di ekspertonan pa yuda resolvé retonanan di seguridat sibernétiko den henter mundu. E periodo di implementashon di esaki ta di 2019 pa 2025, i EU Cybernet tin ofisiná na Tallin, Brusela, i Santo Domingo.
Pa loke ta trata Karibe, lo traha riba entre otro e siguiente aktividatnan:
- Eherisio regional di seguridat sibernétko titulá ‘CyberCrabs’ 2022 dia 17 di novèmber,
- Plannan nashonal komo akshon riba emergensianan,
- Seminario hurídiko,
- Evaluashon nashonal di rísikonan di seguridat sibernétiko.
Kòrsou tambe ta deseá na bira parti di LAC4 pa asina nos risibí sosten pa loke ta konosementu, krea konsiensia, preparashon, i atendé e partinan hurídiko. LAC4 por yuda Kòrsou pa siña kon pa organisá un kampaña di konsientisashon tokante seguridat sibernétiko, kon pa desaroyá un strategia sibernétiko, implementashon di e strategia, krea e struktura legal, subi e konsensia i kapasidat nashonal polítiko i stratégiko, i training tékniko pa nos ekspertonan.
Di banda di Kòrsou, nos tambe lo por duna sosten na LAC4 ku nos DataCenter, i nos DataPlanet komo ‘backup’. Tambe Kòrsou ta bou di e ruta usual di orkan, pues ta mas seif, nos tin 7 asina yamá ‘deepsea cables’, nos tin TIER4, i nos DataCenter ta partner di Hackshield na Hulanda. Pues nos tambe por kontribuí na LAC4 ku nos konosementu i nos por duna training. Tambe nos por bira un partner sibernétiko komo hub pa LAC4. Nos por traha huntu ku LAC4 pa krea un plataforma karibense sibernétiko.
Drs. Elgeline Martis, hefe di CARICERT, di parti di Kòrsou, a splika tokante nos DataCenter.


text:
Produkshon di pelíkula riba bida di Rubén Blades a start.
“Rubén Blades no es mi nombre”, ta título di un pelíkula nobo di e kantante. E revista Variety a anunsiá ku lo filma e obra na Panamá, New York i algun pais den Amérika Latino. “Nos ta bai ranka sali ku e proseso pa traha un dokumental di Rubén Blades. Ta un momentu interesante i emoshonante”, asina Benaím a skibi riba su pagina di Facebook. E sineasta panameño Abner Benaím a pone un portèt di dje huntu ku Rubén Blades na New York. Segun “Variety”, den e dokumental lo inkluí entrevista ku Blades, su famia, amigunan i otro artistanan. Lo inkluí imágen di konsiertonan, parti di su bida diario i di tempu e tabata polítiko. “Nos ta bai konsentrá riba su músika i partikularmente su letranan. Tambe e influensia ku esakinan tin riba esnan ku skucha, baila i pensa riba nan” asina e sineasta a agregá. Abner Benaím a dirigí entre otro dokumentalnan manera “Empleadas y Patrones (2010)”, “Invasión” i tambe e pelíkula “Chance”. No a bisa ainda pa ki dia e pelíkula lo ta kla.


text:
WILLEMSTAD- 22 di febrüari 2017 – Resientemente Ofisina di Turismo di Kòrsou (CTB) ku ta enkargá ku kordinashon di e aria di rekreo na Marie Pampoen a organisá un enkuentro pa asina duna informashon di e progreso i resultado di e proyekto na e Ministernan konserní. E proyekto ta un inisiativa di Ministerio di Desaroyo Ekonómiko huntu ku Ministerio di Tráfiko, Transporte i Planifikashon Urbáno i Ministerio di Salubridat Públiko, Medio Ambiente i Naturalesa. E enkuentro a konta ku presensia di Ministernan demishonario Eugene Rhuggenaath kompaña pa Minister Zita Jesus Leito i Minister Suzy Camelia Römer i diferente representante di e ministerionan menshoná. Durante di e atardi esnan presente a haña splikashon di parti di representantenan di CTB i di Heren2 Caribbean B.V. ku ta e kompania ku ta asistí CTB ku e partinan tékniko di e proyekto. Na e okashon, Minister Camelia Römer a presentá tambe e pèrmit pa por kontinuá ku e di dos fase di e proyekto Desaroyo Aria di Rekreo Marie Pampoen.
Na aña 2015 a enkargá CTB ku desaroyo di e aria di rekreashon Marie Pampoen. Despues di risibí tur e pèrmitnan nesesario konstrukshon di e aria parti Wèst a kuminsá na aña 2016. E parti aki ta inkluí un aria di parkeo, un playa riba tera, 2 palapa, fasilidat pa barbeque i piknik, un kaminda pa kana i kore, matanan pa sombra i dekorashon, iluminashon i adaptashon di e asera na Dr. M.L. King Boulevard. E konstrukshon di e fase aki ta yegando su parti final. E intenshon ta pa despues di kulminashon di e e parti aki start mas lihé ku ta posibel ku e trabounan na e aria di deporte eksistente ku lo tin ku haña un “face lift” supstansial.
CTB i demas partnernan den e proyekto ta gradisí tur usuario i spesialmente habitantenan di Marie Pampoen pa e komprenshon i pasenshi pa kualke molèster ku e trabounan por kousa i ta kòrda tur usuario ku ta únikamente huntu nos por pèrkurá pa e aria aki keda mantené komo un lugá agradabel pa nos hendenan i turistanan por rekreá .


text:
ORANJESTAD — Sindicatonan ta pidiendo pa no corta nan salario pero pa bin cu un impuesto di solidaridad. Gobierno ta splica cu esaki ta perhudica e empleado publico mas cu lo mester paga total mas, cu si solamente corta salario. Tambe e ta den desventaha di empleadonan di sector priva pasobra si ta un impuesto, nan tambe mester paga.
SOLIDARITEITSBELASTING NA 1985
Aki por haci un comparacion cu 1985/1986.
E tempo ey a introduci 2 medida:
1) corta salario cu 8.5% (esey ta loke a haci awor tambe na 12.6%). Esaki tabata e tempo ey (y awor tambe) solamente pa sector publico pasobra gobierno su entrada a baha y mester a baha su gasto. Aruba awor ta para na e mesun situacion awor tambe y mester baha gasto.
2) bin cu solidariteitsbelasting di 8.2%. Esaki e tempo ey a conta pa tur hende, den sector publico y sector priva.
Gobierno no a bin cu esaki awor ainda pasobra e ora mester cobra di esnan den sector priva tambe cu ya a perde 40% te cu 100% di nan entrada y awor ta hayando loonsubsidie. Gobierno kier purba evita esaki mas tanto posibel y lo sigui haci tur esfuerso pa no mester bin cu un solidariteitsheffing tambe, segun a wordo informa na lidernan sindical diaranson ultimo.
EMPLEADO PUBLICO LO BAY PAGA MAS
Si sindicatonan kier bin cu solidariteitsheffing en ves di baha salario, e trahado publico ta entrega mas. Empleadonan publico mester contribui netto mas hopi. Of haya menos entrada cu awo nan a haya. Pasobra si baha salario, e primanan AOV AZV APFA y loonbelasting tambe ta baha pa e trahado.
Si bay pa un solidariteitsheffing, e primanan y belasting ta keda igual y e ta paga 12.6% na e heffing. Pues netto e empleado lo contribui mas hopi of haya menos entrada cu awo nan a haya.
Ademas, e suma cu Gobierno ta spaar cu e rebaho di salario, mester yega 90 miyon. Si e bira un solidariteitsheffing, mester aumenta e % di 12.6 pasobra den e forma di calcula ey e ‘werkgeversbijdragen’ di gobierno na AOV, AZV y APFA ta keda mes halto. Den e prome scenario di corta salaris, esakinan ta baha tambe pa Gobierno como dunado di trabou (werkgeverslasten) y asina a yega na e 90 miyon.
Si bay pa solidariteitsheffing y pa yega e 90 miyon, e % mester ta mas cu 12.6. Ta duda cu empleadonan lo ta desea esey.
Gobierno mester yega na baha gasto cu 90 miyon florin pasobra simplemente no tin mas placa. Pais Aruba a haya placa presta teniendo cuenta cu ta corta 90 miyon florin. E tristo realidad cu nos mester biba cu ne. Gobierno lo bolbe splica sindicatonan esaki y, si nan ta insisti pa entrega mas y haya netto menos den nan man, pa mantene un derecho riba pensioen den futuro, Gobierno ta dispuesto pa haci e calculacionnan pa mira cuanto mas cu 12.6% empleadonan mester entrega, y despues tuma un decision. Gobierno a haci tur su esfuerso pa e cortamento ta menos posibel y a tene cuenta cu e scenario aki. Pero si sindicatonan kier entrega mas, ta posibel.


text:
Kontrol di tráfiko.
KOMUNIKADO DI PRENSA 087 /2022
16 febrüari 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 16 di febrüari 2022, personal di warda di polis Rio Canario a tene un kontrol di
tráfiko general.
E kontrol aki a tuma lugá na Regentesselaan i Kaya San Juan.
A kontrolá un total di 117 vehíkulo i a parti un total di 29 prosès verbal pa e siguiente
infrakshonnan kometé pa manehá un vehíkulo:
Sin karchi di kùr bálido;
Sin seguro bálido;
Sin reibeweis bálido;
Sin fahá di seguridat bistí;
Sin plachi number dilanti;
Ku glas skur.
E kontrolnan aki ta kontinuá.


text:
Mando policial y sindicato S.P.A.a sinta hunto
POLIS TA CLA PA PARADA NACIONAL DI LUZ
Macuarima, Santa Cruz: Awemainta Mando Policial di Cuerpo Policial Aruba y sindicato di Polis (SPA) a bini hunto na mesa pa reuni riba e ultimo detayes pa cu e Parada Nacional di Luz. E idea tras di esaki pa ambos Partido ta riba e mesun linea pa cu e parada menciona.
E Parada Nacional di Luz diasabra awor 26 februari tin permiso di 8’or di anochi t’e cu 2’or di marduga riba 27 februari 2022. Cuerpo Policial Aruba su unico tarea principal ta keda pa mantene orden publico.
Polis ta cera e ruta caminda e parada lo pasa for di 6’or di atardi y lo keda cera t’e cu 3o’r di marduga. E ruta di e parada aki cuminsa na altura di Aruba Entertainment Center ariba Caya Milio Croes direccion Vondellaan y via L.G. Smith Blvd t’e cu Turbo Retonde na altura di Wendy’s.
Na altura di ex-DOW na Paardenbaaistraat lo para e musica di e banda y e grupo mes lo sigui cana bay abou t’e cu Turbo Retonde.
Polis no lo pusha e parada y tampoco lo saca e parada. Esakinan ta keda responsablidad di esun cu tin e permiso (Vergunninghouder).
(Vergunninghouder) tin e obligacion pa percura pa e seguridad di cada participante. A haci un palabracion cu mester tin cuater (4) personal di seguridad pa cada shen (100) participante.
(Vergunninghouder) mester percura tambe pa vehiculo di motor den e parada mester tin tur documentonan na ordo manera: Belasting paga pa 2022, Seguro valido, keuringskaart, chauffeur cu rijbewijs y pa percura cu e chauffeur no ta bou influencia di alcohol of otro substancia.
Cuerpo Policial Aruba lo tin den total di 150 personal consistiendo di POLIS y Stakeholdersnan.
Nos comunidad por ta trankil cu nos tin suficiente polis pa cada districto y pa e parada. E operacional diario di Cuerpo Policia lo continua. Nos patruyanan lo keda atento y activo pa mantene orden publico di nos pais.
Un mensahe na nos comunidad ta pa ban trankil, gosa e parada aki sanamente y comporta bo mes. Nos lo tey hunto cu bo pa percura pa e seguridad di cada cuidadano. Celebre responsabelmente!


text:
WWest Indische Compagnie tabata un kompania ku a haña monopolio di Gobièrnu Hulandes pa hasi komersio den India Oksidental, kolonisá paisnan, hiba guera i sera pas den regionnan na nòmber di Hulanda i pa Hulanda. E poder di e kompania aki tabata masha grandi. Johan van Walbeeck i Pierre Legrand a apoderá di Kòrsou na nòmber di West Indische Compagnie. Nan tabata tin mester di obrero i nan a dirigí nan mes riba kontinente Afrikano. Afrika mes tabata konosé e sistema di sklabitut. E prizonero nan di guera tabata bira katibu dje pueblo ku a konkistá nan. Pero tòg e sistema tabata diferensiá di esun ku nos a bin siña konosé den siglo 16 te ku siglo 19 den e kontinente Merikano. Tribunan ku tabata hopi pasífiko promé ku e benta na gran eskala, pero despues tabata wòrdu kurashá pa hiba gueranan.
Na 1642 Peter Stuyvesant a bira direktor di Kòrsou. Stuyvesant a goberná Kòrsou te ku 1664. Stuyvesant su plan tabata ta pa hasi Kòrsou un base pa negoshi di katibu. Entre 1685 i 1713 e komèrsio akí, kondusí pa West Indische Compagnie, a yega su punto kulminante aki na Kòrsou. WIC tabata tin un monopolio masha bon protehá. Barku Hulandes tabata buska Afrikano na kosta di Afrika i trese Kòrsou. Tabata bende Afrikanonan ku kolonia na Merka, ku islanan Ingles i kolonianan Franses . Tambe tabata bende Afrikanonan ku intermediario/ asentistanan Spañó, ku ta esun ku ta bende e Afrikano sklabisá ku kolonianan Spañó segun su kontrakt. WIC tabata trese 1.500 pa 2.000 Afrikano sklabisá kada biaha i 8.000 pa aña. Residentenan di Kòrsou no tabata permití pa partisipá den e negoshi di katibu, solamente WIC via su direktornan. Eksportashon di katibu for di Afrika a keda monopolio di WIC.
Transporte di Afrikanonan
E transporte di e Afrikanonan pa Karibe den barkunan tabata un situashon horibel. E barkunan tabata wòrdu yena ku Afrikano, mara ku nan pia na otro. Tabata tin diferente dek riba otro, e espasio entre dos persona tabata 1 meter di altura, 1½ meter di largura i ½ meter di hanchura. Tur dia nan tabata tin mag di bai kue airu riba dek. Hopi Afrikano tabata kometé suisidio. Otro tabata ninga di kome. Rebeldia tabata tuma lugá na bordo, pero mayoria tabata fayesé di malesanan manera sarampi i diarea. Sigur 15% tabata fayesé di e malesanan aki.
Ora un barku di Afrikano drenta haf tabata hinter un fiesta, un kumpradó desente tabata kumpra hinter un famia huntu. Mayoria kumpradó no tabata desente. Ora e Afrikanonan yega Kòrsou, nan tabata bai Zuurzak i un reserva na Groot st. Joris. Akinan e Afrikanonan mester a haña nan forsa bek, despues di e krusada riba laman, promé ku nan bende nan. Tanten ku e doño no bin buska e katibu, WIC tabata por a usa nan pa su mes trabounan. Entre 1639 i 1713 Kòrsou tabata funshoná komo depósito di katibu.
Nomber Afrikanonan
Un Afrikano entre 15 pa 35 aña sin ningun defekto físiko tabata yama pieza de indio ku otro palabra merkansia. Afrikanonan ku ta tin un òf otro defekto nan ta yama mankaron. Na Kòrsou e shonnan tabata kumpra basta mankaron, paso nan tabata mas barata. Un katibu por bira mankaron dor di falta un djente òf pa motibu di edat mas avansá.
No tur Afrikano ku a yega Kòrsou tabata wòrdu bende, un kantidat limitá tabata keda patras i parsialmente bende na e shonnan di plantashi i negoshi. Un sierto kantidat tabata bira propiedat di WIC , ku nan tabata yama “landsslaven”. Nan tabata traha riba plantashon di WIC. Nan funshon tabata pa sòru pa kuminda di e katibu ku tabata keda temporalmente na Kòrsou. Promé ku nan wòrdu bende. Tabata un par di produkto di plantashon ku nan tabata eksportá manera dividivi, fruta i salu.
E periodo ku Kòrsou a probechá mas di komersio di katibu tabata entre 1660 i 1713. Agentenan di katibu tabata kumpra entre 100 -1500 pareu i mesora nan tabata probechá tambe pa kumpra produktonan for di Oropa, importá for di Hulanda. Haf di Kòrsou tabata kontinuamente yen ku bapor di Cartagena i Puerto Bello. Tabata tin temporada ku tabata tin 2000 pa 4000 Afrikano temporalmente na Kòrsou pa bai otro isla i pais den serkania. Mayoria Afrikano tabata e periodo aki di Guinea ku Angola.
Kapitan i nabegante tabata hasi negoshi ilegal i nan tambe tabata importá Afrikanonan den sekreto pa bende. Ta p’esei WIC a introdusí un lei ku tur katibu mester haña un marka. Tabata tin un heru spesial pa marka e katibu ku ta keda propiedat di kompania.
Despues di 1713 e trafikashon di katibu a kuminsá baha rápidamente ora ku Ingles, Franses i Suekonan a kita e monopolio aki for di man di Hulandesnan i ku ta bira posibel ku barkunan di otro nashon ta buska katibu direkto fo’i kosta Afrikano pa kolonianan di Nort i Sur Amérika. Pa aña 1743 e kantidat di 8.000 pa aña a baha te na 500-600 pa aña i na 1778 e delaster barku di katibu a yega Kòrsou. Na 1814 Hulanda ta prohibí negoshi di katibu i na 1821 tur importashon di katibu den su kolonianan na West Indie.
De verovering van Curaçao door de WIC en de komst van de Hollanders


text:
MOSCU – Gobierno Ruso a anuncia cu diabierna e ta concretisa toma di por lo menos 4 region ocupa na Ucrania. Ta trata di Donetsk, Lugansk, Zaporizhia y Kherson. Lo tabatin un referendum siman pasa pa cu e union di e lugarnan aki cu Russia. E intencion ta pues cu Russia ta anexa e regionan aki mescos cu e la haci cu Crimea na 2014.
LIMA – Parlamento di Peru a baha su presidente Pedro Castillo diaranson atardi. Despues, trupanan di seguridad a detene e presidente. Prome cu e voto di desconfiansa, Castillo a anuncia pa desolve e Parlamento den un intento pa evita su retiro. Den un discurso televisa, e la anuncia un gobierno interino y un toke de queda y eleccion nobo. Pero tur esaki a crea aun mas critica riba dje. Vise presidente Dina Boluarte ta papia di un golpi di estado. Ta intencion pa Boluarte sigui goberna e pais awor cu a baha Castillo.
ORANJESTAD - E siman aki, e productor local Angel Antonio Soto cu orguyo a informa Aruba cu su pelicula Blackout a gana e premio di miho pelicula internacional den e Festival anual di cine Lakecity na New Delhi, India.
LA PAZ- Despues cu noticiacla siman pasa a bin cu e primicia riba e problema cu e representante di e pais boliviano Maria Fernanda Pavisic a haya sum es aden door di comentarionan deningrante contra e.o. representante di miss universe pa Aruba y otro paisnan, a bira conoci cu Pavisic a perde su derecho pa representa Bolivia otro aña januari den e certamen Miss Universo 2023. Asina e portal boliviano Los Tiempos ta confirma dialuna. Esta cu a kita e titulo di Pavisic. Ta considera cu debi na e accionan di Pavisic, e la viola e contracto cu e tabatin pa cu e representacion di su pais. Door di cu e la perde su titulo di miss Bolivia, e no por representa e pais ey mas.
DEN HAAG – Reina Maxima ta sostene e seleccion nacional di futbol di Hulanda diabierna ora cu e enfrenta e seleccion di Argentina den e Copa Mundial di futbol Qatar 2022. Asina e servicio di informacion di Reino RVD a confirma dialuna. “Como hulandes y Reina di Hulanda, e ta pa Hulanda” vocero di RVC a bisa. E Reina cu a nace na Argentina, a wordo felicita diahuebs ultimo durante e evento Meet The World pa e victoria di Argentina contra Polonia. Despues di e gradicimento, e Reina a pidi tur hende presente pa ‘grita’ pa Hulanda. Si e Reina ta bay sostene e seleccion for di stadion na Qatar diabierna, ainda no ta conoci. Hulanda a gana di Merca diasabra y a pasa pa e cuarto di final contra Argentina. Y semper tin e dilemma di cu Maxima, siendo un argentinero, lo sostene Hulanda of Argentina. Tin varios meme circulando caba, cu e tema aki.
MIAMI – Miss Universe Aruba Kiara Arends hunto cu 8 otro candidata pa e certamen di Miss Universo a participa diahuebs den un combersacion riba violencia di genero na spaño. Fuera di Aruba, a participa Miss Universe Argentina Barbara Cabrera, Miss Universe Costa Rica Maria Fernanda Rodriguez Ávila, Miss Universe Ecuador Nayelhi González, Miss Universe El Salvador Alejandra Guajardo Sada, Miss Universe Ghana Engracia Mofuman, Miss Universe Nicaragua Norma Huembes, Miss Universe Paraguay Lia Aymara Duarte Ashmore, y Miss Universe Spain Alicia Faubel. E tabata un combersacion hopi interesante cu a dura por lo menos 45 minuut. E certamen di Miss Universo ta dia 4 di januar 2023 na New Orleans na Merca. Por wak e discusion di e candidatanan AKI.
ZHUHAI – Un muher chines cu a pretende di ta na estado, pa por a trafica chip di computer y telefon cellular den su ‘barica falso’, a keda deteni ora cu e kier a drenta China for di Macau. E tabatin 202 chips y 9 telefon cellular den su barica falso. Na China desde 2020 tin un mercado preto pa chip di computer desde cu a surgi e problema di scarsedad di entrega di e producto. Fuera di e escases, tin e sancionan Mericano tambe cu ta haci mas dificil pa China yega na e material necesario.


text:
Cu Pasco yegando den mas o menos 90 dia, Radisson Aruba Resort Casino & Spa a saca su tapijt cora pa un fiesta inolvidabel, diseña pa entretene y deleita representantenan corporativo cu ta encarga cu decisionnan importante. Chef Hector Espinoza y su ekipo culinario a presenta un surtido di bunita plato, incluyendo prome plato, platonan principal y pasabocanan cu a wordo selecta for di e menunan di fin di aña pa 2014, y cu a wordo sirbi como hapnan chikito na e grupo elegante di invitado local. Invitadonan a disfruta di un experiencia culinario fantastico, canando rond di e Grand Caribbean Ballroom pa bishita e diferente stacionnan di cuminda, disfrutando di e musica di Ofo Escudero su trio 3SOM, e isla su animadornan faborito. E miembronan di e ekipo di food & beverage na e resort tambe tabata presente pa introduci invitadonan na e diferente paketenan di fin di aña, cualnan ta inclui cuminda prepara expertamente, den un variedad di prijs conveniente, ofreci na varios sitio rond di e resort, incluyendo e Aruba Penthouse na e di 9 piso, e Sunset Deck y e Grand Caribbean Ballroom, perfecto pa eventonan di cena y brunch. E aña aki, Radisson Aruba Resort Casino & Spa a agrega un Community Champagne Brunch elegante, cual ta inclui 10 stacion di cuminda, incluyendo cushinamento riba grill, preparacion di omelet y preparacion di pasta en bibo, ademas di stacionnan di cuminda di lama, pasaboca y stacionnan pa mucha, cu un sin fin di Champaña y Mimosa, door prizes y entretenimento en bibo, tumando luga riba dia 14 di December, 2014. E ekipo excepcional di Catering & Conventions, Marvinia Richardson, Raynold Semeleer y Audrey Wolff, a yama invitadonan bon bini na e experiencia spectacular di fin di aña na Radisson Aruba, y a recorda clientenan cu nan ta ofrece espacionan flexibel pa fiesta di tur tamaño cu tela blanco pa cubri mesa y stul, decoracion di fin di aña, escenario, podium y pista di baile complimentario, ademas di provee invitadonan cu bebidanan di bon bini gratis. Aki por mira e Fiesta di Aprecio, den colaboracion cu e isla su top importadornan di Liquor y Alcohol, e Larimar Spa y e Casino na Radisson, ofreciendo un tremendo ambiente di fiesta incluyendo e famoso Ora Loca finale.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Museo Arqueologico National Aruba (MANA) ta desea di
informa publico cu salanan di exposicion di Museo Arqueologico Nacional Aruba
ta cera pa publico for di dia 16 di maart te cu dia 31 di maart.
Tur evento publico ta ser cancela te cu proximo
aviso. Asina MANA ta cumpli cu instruccion di Gobierno di Aruba relaciona cu
COVID 19 – Corona virus y ta haci su esfuerso pa evita cu lo tin mas espacio
unda publico aglomera.
Mientrastanto Museo Arqueologico lo haci un limpiesa
profundo di su espacionan publico p’asina yuda mantene e contagio na un minimo.
Museo Arqueologico lo sigui monitoria e situacion y
lo cumpli cu tur instruccion nacional.


text:
ORANJESTAD – Diamars anochi tanto Oranjestad y Palm Beach a converti den un ‘ghost town’ despues di 10or. Potretnan di noticiacla ta mustra con keto areanan turistico tabata, totalmente abandona, cu ta un imagen casi nunca bisto. Lugarnan cu na e oranan ey ta repleto di hende, tabata completamente bashi. Parkinglotnan grandi bashi, negoshinan cera. South Beach tabata manera pelicula ora cu un extra terestrenan a bin tera y bay cu tur hende. Ta un indicacion cu e pueblo di Aruba a capta e mensahe cu mester keda cas y cumpli cu e lockdown, pa evita cu por plama e coronavirus rond.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Informashon general
Meta i mishon
Mishon di Fundashon Wega di Number Kòrsou ta pa protehá i promové integridat den e fundashon i karga responsabilidat mediante investigashon ku por detektá froude, dispidimentu di plaka i violashonnan atministrativo.
- Nos meta ta pa prevení i kombatí e violashonnan ariba menshoná di siguiente manera:
- Konsientisá nos empleadonan;
- Ofresé Ministerio di finansa un trabou ophetivo, práktiko , oportuno i transparente ku ta meresé konfiansa di nos komunidat.
Meta adishonal
- Sostené e sorteo diario di Wega di Number Kòrsou i organisashon di Sorteo Èkstra ku ta tuma lugá tur siman;
- Fomentá konosementu tokante Wega di Number Kòrsou pa medio di interkambio di informashon entre fundashon i e doño di pèrmit;
- Kontribuí den lucha kontra benta di number ilegal;
- Sostené proyekto deportivo;
- Kontribuí den prevenshon di adikshon.
Nos metanan ta konforme loke ta stipulá den “Loterijverordening 1909”.


text:
Oranjestad – Den un entrevista cu Ministro di husticia Arthur Dowers e la informa riba e sucedido di fin di siman den kia,e la trese su opinion padilanti bisando cu a drenta den Kia cu cuerpo policial y cu otro departamentonan di seguridad ja cu tabata tin indicacion cu tabata planea pa por a causa disturbio y lo tin presonan cu lo kier a scapa for di prison.
Ministro Dowers a sigi informa cu medidanan necesario mester wordo tuma y ta control adicional den tur cel cu por ta envolvi den esaki. Basa riba esaki a confisca cierto material cu ta wordo analisa y cu lo duna mas informacion cu lo por determina kiendenan tur ta hinka den e situacion.
Scucha e resto di e entrevista via e player.


text: Oranjestad- Bispo di Aña Nobo partido MEP a tene su tradicional cendemento di pagara na su Cede na Santa Cruz. Candidatonan, presidentenan di directivanan di MEP, miembronan di Forza Femenino Grace a bin hunto pa yama aña 2015 ayo y desea otro tur cos bon den e aña 2016. Un aña cu lo no ta uno facil y cu lo bay tin su retonan cun’e. A toca honor na lider di partido sra. Evelyn Wever-Croes y Presidente sr. Gerrit Croes pa cende e pagara cu no solamente tabata un señal di inicio di aña 2016 pero tambe cu MEP ta recorda 30 aña di e logro di Status Aparte riba 1 di januari. Despues di cendemento di pagara a sigui cu e grupo di Dande di Tipico Macuarima cu a canta y entretene e publico presente cu e tradicional Dande. Sin duda cu MEP por mira atras riba un evento sumamente exitoso na final di aña 2015.


text:
KRALENDIJK – 2 di mei 1970 tabata un fecha difísil pa famia Abraham, fecha ku e avion di e kompania ALM a ‘ditch’ riba laman. 50 aña pasá e avion di e kompania Antillean Airlines Flight ku number di buelo 980 a baha riba laman dilanti kosta di St Croix. Riba e avion ku 63 hende abordo entre otro tabata tin Margareth Abraham di 24 aña di edat komo stewardess. Hendrik de Windt a krea espasio pa un programa dediká na e dama yu di Kòrsou, kende 50 aña pasá komo stewardess a fayesé ehersiendo su trabou.
Radio Live 99.9 FM a haña interesante pa skirbi algu tokante e programa ku a pasa na televishon. A entrevistá un steward, kende tabata huntu ku defuntu Margareth riba e buelo, ku a konta un parti di loke a sosodé e mèrdia ku e avion di ALM. “Debí ku un kolega tabata sufri di kebrante di salú, Margareth kende ya a tuma retiro for di e kompania, a opta pa hasi un buelo mas, komo último, promé e i su enamorado Robby Schouten biaha pa Europa i kontraé matrimonio. E avion a sali for di New York pa bai Sint Maarten i regresá New York. Debí na problema ku mal tempu, e avion no por a aterisá na Sint Maarten. A haña señal pa bai Virgen Island ku tabata mas serka mirando ku e avion no tabatin hopi fuel,” e kolega steward a konta. El a sigui bisa: ”El a yuda algun persona pa sali for di e avion momentu ku el a baha riba laman, pa despues e sigui pa yuda e hendenan pafó di avion. E avion a baha na awa 3:49 di atardi ora lokal ku tabata 4 ora i 34 minüt di buelo. For di momentu ku e avion a aterisá riba laman, no a mira Margareth mas. Ta sospechá ku debí na e impakto fuerte di e avion riba laman, algu grave a sosodé ku Margareth”. E pilotonan a hasi varios intento pa por baha na e aeropuerto na Sint Maarten pero no a logra mirando ku tabatin mal tempu. Den nan lastu intento, e avion su kombustibel a kaba i nan a haña nan forsá ta baha riba awa. Esaki tabata 48 kilometer for di e isla St. Croix. Resultado di e investigashon ta ku e piloto a hasi un mal kalkulashon di kuantu fuel e tabata tin. Tambe e proseduranan pa ku seguridat no a wordu kumpli konforme reglanan. Lastimamente 23 persona a pèrdè nan bida inkluiendo Margareth.
Un ruman di Margareth a konta ku e mes un mèrdia ku e avion ku su ruman Margareth a ‘ditch’, e tabata hasiendo kompra pa e ruman, relashoná ku e kasamentu. “Mi ruman Margareth a pidimi pa kumpra pakinan chikitu pa hinka bolo pretu den dje na Venezuela, i mi a kumpli ku su petishon. E tempu aya 50 aña pasá, no tabatin telefon selular. Momentu ku e suseso lamentabel a sosodé ku mi ruman, mi tabata den tienda kumprando loke el a pidimi. 2 dia despues koriendo den un taksi di un sitio pa un otro lugá, un turista sin ku e sa ku ami ta ruman di Margareth, kende tabata pèrdí den e avion ku a kai, a konta loke a sosodé. Di e manera aki mi a tende ku un avion a kai i entre otro a pèrdè un stewardess. Di e manera aki e notisia a yega serka mi. Despues mi a tende di mi hendenan di kas ku nan a purba drenta den kontakto, sinembargo no a logra pa a informámi loke a sosodé,” e ruman a konta.
Robby Schouten
Robby Schouten a papia pa medio di telefon i el a menshoná i pidi pa pone flor na su nòmber, e sitio na aeropuerto ku ta karga nòmber di Margareth Abraham. Schouten e tempu ei tabata namorado di Margareth i nan tabata planiá pa drenta bida matrimonial. Schouten: ”Mi deseo tabata pa mi mes tei, sinembargo debí na e pandemia di ‘corona virus’, mi no ta presente na Kòrsou. Margareth un tremendo persona. Nos a prepará pa kasa i ya a kumpra renchi di kasamentu i diferente kos mas pa e boda tuma lugá. Mi a pidi Margareth pa stòp di traha komo stewardess i tur kos tabata plania kla pa nos biaha pa Europa. A pidi Margareth pa e hasi un buelo mas ku e kompania ALM, apesar ku el a tuma retiru. No tabata mi deseo pa e bai, sinembargo el a bisami e hendenan a trat’é nechi durante e 4 aña ku el a laborá, i e ta hasi e buelo pa e kompania. Di e manera aki el a bai i nunka mas a regresá,” Robby Schouten a konta. El a menshoná ku Margareth a regal’é un oloshi di man, i dia e tabata bai hasi e buelo, momentu ku nos a yega èrport pa e bah’é, el a bisami ku el a lubidá su oloshi i mi a kita esun ku el a regalámi, i bis’é bai ku esaki, Robby a konta.
Un subrino, kende ta yu di e ruman ohochi di Margareth a konta ku e famia ta sinti falta di Margareth, apesar ku 50 aña a pasa di loke a sosodé. El a menshoná ku despues di e temporada di pandemia di ‘corona virus’, ta duna atenshon na e sitio ku ta karga e nòmber: Plasa Margareth Abraham, na aeropuerto Hato, Willemstad Curaçao.


text:
Nos Tim
E presidente, sekretario i tesorero ta forma e hunta ehekutivo di e Fundashon. E hunta di direktiva di PWF semper a konsistí di hende muhè. E statútanan tabata preskribí esaki. E fundashon tabata konosé konseheronan maskulino si.
Semper e miembronan di hunta di direktiva di PWF a hasi nan tarbou riba un base kompletamente boluntario i a hinka hopi di nan tempu líber den e fundashon. Mientrastantu a hasi kambio den e maneho i awor hende hòmber tambe por forma parti di e hunta di direktiva.
PWF tin un mènedjer di kuido, un trahadó sosial, un mènedjer di ofisina, un trahadó doméstiko, un trahadó tékniko i algun bode, di kual tur ta den servisio di e fundashon. Ku e tim aki, PWF ta ofresé yudansa siko-sosial na pashèntnan di kanser i ta ofresé ayudo médiko , ayudo finansiero, ayudo sosial i ta parti pakétenan di alimento. PWF ta bringa pa por tene pashèntnan trankil for di e promé fase di e malesa. Pashèntnan ta risibí tur tipo di guia i informashon serka trahadónan sosial, ya asina nan por biba trankil en espera di tratamentu.
Banda di esaki, un gran parti di e pashèntnan ta haña transporte grátis pa i for di Curaçao Medical Center pa nan tratamentu di radioterapia i kimoterapia. Tambe pashènt nan por hasi uso di e transporte aki pa por partisipá na aktividatnan organisá pa e Departamento di Terapia i Rekreashon.
Ageeth TermarsVice-presidenteview profile
Rina Pieters KwiersMiembro di hunta di direktivaview profile
Yvonne VerbruggeMiembro di hunta di direktivaview profile
Norbert van GestelTesoreroview profile
Giselle Veen JonkhoutMiembro di hunta di direktiva - Departamento di pakete di alimentoview profile
Grace Goede-MartinaDi dos tesorero - Departamento di kolektaview profile
Frieda GellerPresidenteview profile


text:
Den zomer nos a logra traha e prome prototiponan pa Surfside Science.
Tempo a bula y september a yega, awo scol a cuminsa bek y nos zomer programa a conclui. Hopi danki na e team di studiante cu a traha cu nos den nan vakantie: Manuel (TUe), Sean (Fontys) y Amaryllis (HU), Alexandra (UA), Raydeline (UA) y Ian (EPI)!
Sensors
Den e periodo aki e emphasis a wordo poni pa traha e prome modelo di sistema di sensor pa midi calidad di aire y awa di lama.
Por mira e detayenan di sistemanan cu a wordo desaroya riba Github. Esaki ta inclui e code como tambe diagrama technico, grafico y hasta cnc models pa traha circuit boards. Manuel y Sean tabata hopi ambicioso y a diseña y traha nan mesun PCB riba e Nomad desktop CNC mill.
Field test
E prome version di e sensor pa midi calidad di aire a wordo instala na Neptali Henriquez park, unda nos a haña cooperacion di meneer Ben King. Na prome instante tabata tin algun problema pa mantene e sensor online pero despues di un tiki debugging awo e la logra keda cendi y activo pa varios siman caba.
E prome version di e sensor pa midi calidad di awa (riba nos header) di lama a wordo instala na Surfside Marina cu cooperacion di meneer Richard Eman.
Cu nos prome prototipo na Waf’i Rancho nos a ripara cu alga a cuminsa crece riba e sensor hopi lihe. Pa evita e problema aki, Alexandra a bin cu e solucion di usa waya di copro. Esaki a mustra di ta basta efectivo.
Data
E data cu nos ta coleccionando no a wordo valida ainda pero nos a cuminsa wak si nan ta mustra mas o menos correcto comparando loke nos ta midi cu data den region. Cu esaki nos a ripara cu tabata tin varios problema cu e calibramento di e sensor di acido (pH) na lama. E ta parce cu e sensor cu nos tabata usando ta daña. Nos a saca e buoy for di awa pa switch e sensor cu e esun di conductividad, y ta wardando pa un sensor nobo di pH yega.
E otro sensornan ta mustra di ta trahando bon. Pa awo nos a cambia e sensor di pH pa esun di conductivdidad paso nos tabata tin un isolator so y dor di esaki mester a kies entre nan dos. October piesanan nobo lo yega pa drecha e sensor.
Database
Jeremy e software engineer no por keda atras y a prepara logra traha e prome version di e live database, aki por download data cu nos colecionando den forma di un csv file.
https://surfside-db.brenchies.com/
Pa conclui nos a diseña y test e sensor pa calidad di aire y awa di lama pa traha cu energia solar y carchi gsm. Nos a test cu nan ta waterproof pafo y ta communica constantemente. Nos a mira ki valornan ta midi y haci adhusto unda necesario. Nos a usa a diseño aki pa order piesa cu nos ta spera lo yega na October pa asina implementa un version 2 di e sistema y cuminsa e proceso di validation.
Mapa
E proyecto pa crea mapa di e suelo di lama tambe a cuminsa. Nos a haña hopi appoyo di e comunidad di Universidad di Aruba. Unda Diego a fia nos paddle boards, Francielle a pone nos den contacto cu Shanon pa fia nos kayak, Tobia a laga nos cu un kayak tanten cu e la bai Belgica y Tatiana a logra fia tres windsurfboards. Ademans Ian, Tatiana, Francielle y Suyin tur a fia nos camara GoPro. Asina nos ta wak cu union ta haci forsa. Despues di e prome testnan unda nos a logra haci un proof of concept cu ta mustra cu nos a logra colecciona imagen y GPS usando un GoPro bou awa y un cellular den e kayak diabierna pasa dia 9 di september pa prome biaha nos a bai cu un grupo grandi pa mapa Surfside.
Amaryllis y Jeremy a logra traha y test e prome version di e algoritmo pa classifica imagen y hinca esaki den un programa interactivo riba Zooniverse unda nos ta pidi tur hende pa participa pa sortia image y asina train e algoritmo pa reconoce diferente elemento.
Participa
Tin hopi forma pa participa den e dianan ki:
- Yuda nos clasifica e imagenan cu nos a logra colecciona na Surfside: Aruba Seafloor Mapping > Zooniverse
- Ban kayak cu nos pa colecciona imagen di suelo di lama. Diabierna dia 16, 23 y 30 di september nos lo ta na Surfside Beach di 3or pa 6or di atardi, bandi e aeropuerto. Confirma cu nos via whatsapp na +2977447829 of via email na science@brenchies.com
- Duna nos conseho. Na e momento aki nos ta explorando metodo pa integra e GPS location na e imagenan cu ta colecciona cu kayak. Nos ta considerando ExifTool y Geosetter. Bo a yega di usa e programa aki of tin otro idea con pa logra esaki? Manda nos tips :)
Ki Tin pa October?
Nos ta spera cu e material lo tey na October pa nos por traha e di dos version di e sensornan pa calidad di aire y lama y lo ta tragando cu ACE y DNM pa compara lo ke nos ta midi cu otro sensornan comercial y usa esaki pa mehora nos sensors.
Topa na Surfside!


text: Oranjestad – Recientemente a tuma luga na Museo Arkeologico Nacional di Aruba (MANA) un seminario tocante di co-produccion di solucion sostenibel pa retonan climatico den islanan Caribe Hulandes. E seminario aki tabata inicialmente titula Island(er)s Under Threat. Despues di a bishita e islanan di Caribe Hulandes, prome cu a yega Aruba, e inicadornan a realisa cu e titulo no tabata cuadra cu e capacidad di e populacionan di Caribe pa anda cu retonan climatico y desasternan natural. E feedback haya riba e diferente islanan di Caribe Hulandes a haci cu e organisadornan a realisa cu e isleñonan semper a tuma rienda y a supera e obstaculonan cu nan tabata encontra y tabata tuma accionnan pa asina sigui bay dilanti. Pesey nan a cambia e titulo pa ‘ Isleñonan na Timon’ loke ta cubri e forma con poblacionan di islanan di Caribe Hulandes ta tuma rienda y supera e retonan cu ta pasa den nan bida.


text:
Willemstad – Minister di Tráfiko, Transporte i Planifikashon Urbano, Charles Cooper, huntu ku Servisio di Tráfiko i Transporte Públiko (UO-VV) ta anunsiá ku djaluna 28 febrüari 2022, ta kuminsá ku instalashon di un aparato moderno pa kùrmentu di vehíkulo. Ku instalashon di e aparato aki Keuringslokaal por hasi un chekeo mas efektivo di kada vehíkulo.
E trabounan di instalashon ta kuminsá djaluna awor i lo tin un durashon di un siman. Durante e periodo ku e trabounan ta tuma lugá públiko ku ta bin pa kùr nan vehíkulo lo por sinti algu di molèster. Sinembargo e proseso di kùrmentu ta sigui normalmente. Tur persona ku tin fecha pa kùr nan vehíkulo e dianan aki por hasi esaki sin problema.
Servisio di Tráfiko i Transporte Públiko ta indiká tambe ku esaki ta e promé fase pa loke ta modernisashon di e seshon di kùrmentu di vehíkulo. Mas den transkurso di aña ta spera di por ehekutá e di dos fase ku ta instalashon di mas di e aparatonan aki pa asina e proseso di kùrmentu ta mas efektivo i kompletamente automatisa.
UO-VV ta sigui riba e kaminda di modernisashon pa duna mas i mihó servisio na públiko, ku ta kontribuí tambe na un tráfiko mas sigur.


text:
president
-
News
Wanda Broeksma President nobo
Wanda Broeksema a keda eligi como e Presidente nobo di Comite Olimpico Arubano. Diahuebs anochi durante e Asamblea General di…Read More »
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
President di FIBA di bishita na COA
Desde diahuebs Aruba Basketball Bond tin bishita di Yamil Bukele, cu ta e presidente di e Confederacion Centroamericano y Caribe…Read More »
-
News
Presidente Roy Mezas ta elabora riba diferente puntonan
Roy Mezas, presidente di COA ta satisfecho pa mira e record di atendencia den e Asamblea General. Comite Olimpico Arubano…Read More »
-
Anti-Doping
Patrick Werleman Presidente nobo di Caribbean RADO
Miembro di Comite Olimpico Arubano, Patrick Werleman eligi como e Presidente nobo di Caribbean RADO. Un noticia super positivo cu…Read More »
-
Barranquilla2018
Presidente Roy Mezas ta conta di e participacion di Aruba
Presidente di Comite Olimpico Arubano tabata presente aki na Weganan Centroamericano y del Caribe Barranquilla 2018. Caminda a pasa bishita…Read More »


text:
Fundashon Sonrisa
Kon nos por yuda?
Nos ta ofresé bibienda i/òf aktividatnan di pasadia, ku un toke èkstra di kuido. Bo ta bonbiní.
Mi ke biba independiente ku guia.
Biba na Fundashon Sonrisa por brinda un solushon pa por para mas riba bo mes pia. Nos konosé dos forma di biba, kada un ku su propio nivel di independensia. Na Fundashon Sonrisa bo por biba ‘na eskala chikitu’ (ántes yamá bibienda protegá) i ‘biba independiente ku guia’. Lesa mas tokante biba na eskala chikitu i biba ku guia.
Fundashon Sonrisa heeft ook een activiteitencentrum voor mensen met chronisch psychiatrische of hieraan gerelateerde klachten. Het centrum kan 70 bezoekers ontvangen. Lees meer over de activiteiten.
Kon bo ta regla un bishita?
Ora bo ke bin di bishita, tuma kontakto telefónikamente promé, pa nos plania e bishita.
Debí na medidanan di Corona, na e momentunan akí habitantenan por solamente risibí bishita den airu liber i bishita den kas no ta pèrmití.
Kada kliente mag risibí 1 bishitante pa máksimal 30 minüt. E bishitante ta oblig na bisti un tapaboka.
Komo esun ku ta referí, bo tin un papel importante den e ayudo. Huntu ku bo kliente bo ta determiná si un referensia ta nesesario. Esnan ku ta referí por pidi un formulario di registrashon na Fundashon Sonrisa sea via telefòn +5999 737 9233 òf via mail: sonrisa@ggz.cw. E formulario kompletá, bo por manda pa e lider di tim i/òf kordinadó.
Ken mag referí?
Un sikiater, dòkter di kas, enfermera/bruder sosialsikiátriko (spv’er = sociaalpsychiatrische verpleegkundige) por referí òf pidi pa traslado for di Klínika Capriles, poli/PAAZ òf FMA. Instansianan eksterno manera Maatschap i Skuchami tambe por referí nan klientenan pa Fundashon Sonrisa. Kondishon ta sí ku e kliente tin un diagnosis sikiátriko. Ora bo tuma kontakto ku Fundashon Sonrisa komo profeshonal, bo por akudí na e lider di tim òf mènedjer di sitio.


text:
HULANDA: E debate den Tweede Kamer Diaranzon riba e maneho pa atende cu Coronavirus, a wordo suspendi.
Esaki despues cu minister di Cuido Medico Bruno Bruins diripiente a bira malo y a sak den otro.
El a wordo yuda y saca for di sala di Tweede Kamer.
Presidente di Parlamento Khadija Arib mesora a suspende e reunion te mas laat, despues di palabra esaki cu e lidernan di fraccion.
Apesar di e medidanan nobo estricto manera ciere di scolnan y horeca, e yamada pa hende traha na cas y e peticion pa hende tene distancia di otro, algun partido politico ta haya cu e gabinete Hulandes mester scoge pa un ‘lockdown’ total.
Un di e temanan di e debate ta bay ta tambe riba e pakete di sosten pa companianan y empresarionan chikito cu ta cay den problema door di e Coronavirus.


text: Ta mustra cu for di diasabra anochi te cu diadomingo marduga na un cas di huur Palm Villa tabatin un fiesta grandi entre algun hoben cu alcohol y mucho mas banda di pool pero algo a bay completamente robes momento cu solo ta saliendo. Amigonan a constata cu nan amistad no ta reaccionando den pool unda posiblemente lo a guli awa y asina hoga den e pool despues di hasi un wega di kende ta wanta rosea den awa. Polis a keda dirigi cu urgencia pero ma nan yegada ya a bay cu e hoben di 24 aña den auto pa eerste hulp. Pero na nan yegada dokter a constata cu mucho mas no por haci pa e hoben di fam P. pero e situacion a bira mas serio ora dokternan a capta cu e forma con e hoben a fayece no ta natural y a informa polis di biaha. A activa autoridad competente di e caso lamentabel aki di biaha, polis a bay bek na e cas y asina a drenta door di un representante y a topa cu e senario unda cu tabatin un fiesta bandi pool, a topa cu boternan di alcohol, paña y mas. Departamento tecnico a presenta pa saca e senario completo.


text:
Splikashon di Teksto di Beibel
Haña sa splikashon di teksto di Beibel i frase den Beibel ku hende sa usa hopi. Ora bo lesa konteksto di un teksto di Beibel, lo bo haña sa mas detaye interesante. E notanan di aklarashon i e referensianan na otro versíkulo di Beibel lo yuda bo haña un mihó komprondementu di e versíkulonan.
Splikashon di Génesis 1:1—“Na Prinsipio Dios a Krea e Shelunan i Tera”
Kua dos bèrdat importante e promé versíkulonan di Beibel ta menshoná?
Splikashon di Éksodo 20:12—“Onra Bo Tata i Bo Mama”
Dios a mara un promesa na e mandamentu ei i asina a duna hende mas motibu pa obedesé e mandamentu.
Splikashon di Isaías 41:10—“No Tene Miedu, Pasobra Mi Ta ku Bo”
Yehova ta usa tres ekspreshon ku ta sigurá su fiel sirbidónan ku lo e yuda nan.
Splikashon di Yeremías 29:11—“Mi Sa e Plannan Ku Mi Tin pa Boso”
Dios tin un plan pa kada hende?
Splikashon di Mateo 6:34—“No Preokupá pa e Dia di Mañan”
Hesus no tabata ke men ku nos no mester plania pa futuro.
Splikashon di Marko 1:15—“E Reino di Dios Ta Serka”
Hesus tabata ke men ku e Reino lo a kuminsá goberná kaba?
Splikashon di Huan 1:1—“Na Kuminsamentu e Palabra Tabat’ei”
E teksto akí ta duna detaye tokante e bida di Hesukristu promé ku el a bini na tera komo hende.
Splikashon di Romanonan 10:13 —“Invoká e Nòmber di Señor”
Dios ta duna tur hende e oportunidat pa haña salbashon i bida eterno, sin importá nan nashonalidat, rasa òf posishon sosial.


text:
Kombatí plamamentu di vírùs
Virus Aware Seal
E Virus Aware Seal ta un añadishon na e Sertifikashon Blue Destination i ta enfoká riba salú i siguridat. E Virus Aware Seal por yuda bo implementá e medidanan korekto i engrandesé konsiensia rònt di plamamentu di vírùs.
KIKO TA VIRUS AWARE SEAL
E kriterionan
Aktualmente no tin medida ku ta aktivo kontra plamamentu di e vírùs di Covid-19 na Boneiru. Pero, Covid-19 òf otro vírùsnan pa hopi tempu ainda lo sigui hunga un ròl den nos komunidat. Si bo por proba ku bo empresa ta hasi tur loke ta posibel pa tene kuenta ku salú i siguridat, esaki por trese trankilidat serka bo personal i bo klientenan. E Virus Aware Seal ta un añadishon sin kompromiso na e Sertifikashon Blue Destination. E Seal por yuda bo pa implementá e medidanan korekto i pa engrandesé konsientisashon.
E Virus Aware Seal ta konsistí di kriterionan práktiko ku ta alkansabel pa empresa chikitu tambe. Regularmente ta adaptá e lista di kriterio pa kumpli ku e rekomendashonnan di World Health Organization (WHO). Na e momentu ku no tin vírùs aktivo, e kriterionan ta mas fleksibel ku na momentu ku tin kestion di menasa òf brote di un vírùs.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (i e Virus Aware Seal). Despues di bo registrashon Kámara di Komèrsio mas rápido posibel ta tuma kontakto ku bo.
E Virus Aware Seal ta indiká entre otro ku:
Tres nivel
Dentro di e Virus Aware Seal ta hasi distinshon entre tres nivel. Na tur e tres nivelnan mester kumpli ku e eksigensianan básiko. Banda di esei, pa e di tres nivel, Virus-Aware Certified, mester kumpli tambe ku por lo ménos mitar di e eksigensianan opshonal.
E diferensia mas importante entre e nivelnan ta keda den e manera ku ta kontrolá e informashon ku bo a entregá. Meskos ku ta e kaso ku e Sertifikashon Blue Destination, bo ta raportá via un plataforma online. Pa e promé nivel nan ta kontrolá bo kontestanan i dokumentunan riba distansia, pa e di dos nivel un ouditoria ta tuma lugá via un konekshon di video, pa e di tres nivel nan ta kontrolá bo empresa kaminda e ta situá.
Pa bini na remarke pa e di tres nivel bo mester a kompletá e Sertifikashon Blue Destination kaba ku por lo ménos dos strea.


text:
MACUARIMA, SANTA CRUZ: Ayera den oranan di mainta un equipo special a bay den cayanan di Oranjestad hunto cu famia Ramchandani-Godet un biaha mas pa haci entrega di un calacuna na famianan di menos recurso den centro di cuidad. Esaki cu sosten di polis di bario di Oranjestad pa cu e bunita causa aki.
Diferente famia a keda masha agradecido di por a haya un calacuna pa dia di “Gracia”. Den momento di mas dificil e bondad di por yuda otro ta alegra bo curason.
Caranan content, wowonan yena cu awa ta locual e polisnan a encontra cu e acto aki di bondad . Sigur cada famia lo disfruta di e calacuna pa e dia di “Gracia”. Nos ta yama danki na famia Ramchandani-Godet, Fundacion Internacional Paraiso De Las Rosas (FIPDLAR) como tambe nos polisnan cu a sa di yuda den e bunita gesto pa cu e entregamento di calacuna na cada famia.


text:
Notisia
Notisia
Ed Nijpels nombrá komo kwartiermaker mesa di klima Boneiru
23-11-2022 | 14:15
Kambio di klima tin efekto rònt mundu, pero sigur na Hulanda Karibense e impakto di kambio di klima ta grandi i inmediatamente ...
Lockdown parsial ta kontinuá
01-12-2020 | 15:04
Medidanan ta keda nesesario pa protehá otro. E kantidat di infekshon di corona ta baha. Esaki ta bon notisia. Nos ta tene nos mes ...
Gabinete ta prolongá pakete di sosten Hulanda Karibense
16-10-2020 | 16:08
Awe gabinete a disidí pa prolongá e pakete di sosten i rekuperashon pa habitante i kompanianan na Boneiru, Sint Eustatius i Saba ...
Akuerdo di kolaborashon entre OLB i munisipionan di Hulanda
01-09-2020 | 16:11
E munisipionan di Rotterdam i Alphen aan den Rijn i Entidat Públiko Boneiru (OLB) a uni forsa. Den kuadro di sosten i pa ...
E 10 preguntanan prinsipal hopi hasí tokante di coronavirus
10-03-2020 | 17:31
E 10 preguntanan prinsipal hopi hasí tokante di coronavirus
Saba Package ta regla kolaborashon dirigí entre Reino i Saba
27-06-2019 | 18:20
Awe diputado Zagers (Entidat Públiko Saba) i Sekretario di Estado Knops (Asuntunan Interno i Relashonnan den Reino) a firma e ...
500 Kas di hür sosial riba Boneiru
27-06-2019 | 18:17
Tres partido ta pone man huntu na benefisio di e bibienda públiko di Boneiru. Sekretario di Estado Raymond Knops di Asuntunan ...
Gabinete ta invertí na Hulanda Karibense
13-07-2018 | 16:39
Gabinete ta pone 30 mion euro disponibel pa invertí den Boneiru, Saba i Sint Eustatius. Gabinete a asigná prioridat na mehorashon ...
Gabinete ta invertí den infrastruktura i kombatimentu di pobresa na Hulanda Karibense
13-07-2018 | 15:00
Gabinete ta pone 30 mion euro disponibel pa invertí den Boneiru, Saba i Sint Eustatius. Gabinete a asigná prioridat na mehorashon ...
Mehorashon supstansial pa abitantenan di Boneiru, Sint Eustatius i Saba
29-06-2018 | 17:30
Abitantenan di Boneiru, Sint Eustatius i Saba mester tin un bida mas mihó. E gastunan básiko manera hür, kuminda i ko’i bebe ta ...
Komisario di gobièrnu sentral huramentá
07-02-2018 | 19:57
Awe djarason, Sekretario di Estado Knops (Relashonnan den Reino) a huramentá Marcolino (Mike) Franco komo Komisario di Gobièrnu ...
Staten-Generaal unánimamente ta bai di akuerdo ku intervenshon na Sint Eustatius
07-02-2018 | 14:16
Awe e proposishon di lei ku ta sòru pa intervenshon den gobernashon na Sint Eustatius, a keda aseptá unánimamente dor di Tweede ...
Gobièrnu Sentral ta intervení na Sint Eustatius
05-02-2018 | 11:20
Awe Sekretario di Estado Knops (Relashonnan den Reino) a entregá un proposishon di lei na Tweede Kamer pa intervení riba nivel ...
Sekretario di Estado Knops ta bishitá Aruba, Boneiru i Kòrsou
03-01-2018 | 11:51
Sekretario di Estado Knops (Asuntanan Interno i relashonnan den Reino) ta bishitá e tres Islanan Abou di djaluna 8 di yanüari te ...
Informashon Orkan Irma
13-09-2017 | 15:00
Despues di pasada di orkan Irma nos ta tene bo na altura via di: http://www.rijksdienstcn.com/pap/notisia (Papiamentu) ...
Areglo pa konfliktonan entre e paisnan di Reino
20-01-2017 | 12:00
Ta bin un areglo di konflikto pa tratamento di disputanan entre paisnan den Reino. Konseho di Minister di Reino a bai di akuerdo ...
Derecho di voto pa e islanan Hulandes den Karibe, pa nan skohe Eerste Kamer
31-10-2016 | 08:41
E derecho di voto pa habitantenan di Boneiru, Sint Eustatius i Saba (islanan Hulandes den Karibe) por vota pa skohe senado ...


text:
Bolicheronan Kamilah Dammers-Naddall y Thashaina Seruas a keda na un di 5 lugar overall
Despues di a caba na un di 4 lugar riba e prome dia di competencia den e double femenino den e Weganan Panamericano Lima 2019, e bolicheronan Kamilah y Thashaina a cuminsa e segundo y ultimo buelta pa mira si nan lo logra termina mas halto riba e tabla di posicion. Mester bisa cu e duo di Aruba a conoce un start slow pero a recupera bon sigur den e wega 4 unda a recupera e di 4 lugar bek. Drentando den e ultimo rond Aruba tabata na di 5 lugar cu 7 pin tras di Puerto Rico.
Den e di 6 y ultimo wega, Thashaina y Kamilah a lucha bon pero esaki no tabata suficiente mirando cu no tabata tin e consistencia den nan weganan. Mester bisa cu e duo di Aruba a baha un puesto y keda na di 5 lugar overall den e standing final tras di Merca, Mexico, Republica Dominicana y Puerto Rico. Aruba ta caba cu un total di 4944 cu Kamilah un averahe di 204.7 y Thashaina un averahe di 207.4.
Awor ambos atleta lo mester prepara nan mes pa e weganan den singles cu lo inicia majan diasabra den oranan di atardi. Mester bisa cu den dos dia Thashaina y Kamilah lo hunga 12 wega y aki e miho ochonan lo sigui pa e round robin cual lo mira cua ta e cuaternan cu lo sigui pa e gran final. E cuater atletanan di final lo ricibi medaya cual 3 y 4 e medaya di Brons.
Exito na Thashaina y Kamilah.


text:
Tratamento di presupuesto 2023 tumando luga den Parlamento
ORANJESTAD – E siman aki Gobierno di Aruba a inicia cu tratamento di presupuesto den parlamento. Tin dos presupuesto pa trata esta: (1)presupuesto di aña 2023 cu a wordo entrega dia 1 di september na Parlamento y cu pa ley e mester ta cla rond di 15 di december. Esaki ta e prome aña cu a entrege na tempo despues di hopi aña, y e ta e prome aña cu ta mustra cu Aruba ta bay tin su presupuesto na tempo aproba pa Parlamento. (2) Ademas mester trata e cambio di presupuesto 2022 cu tambe mester bay Parlamento ainda y lo wordo trata den curso di otro siman.
Desde dialuna diferente Minister a pasa Parlamento pa trata e presupuesto yDiabierna ta toca turno di Minister di Finansa Xiomara Maduro y Prome Minister Wever – Croes. Premier Wever – Croes a expresa cu e presupuesto 2023 ta un bon prespuesto pa diferente motibo. Aruba ta den recuperacion y ta saliendo for di e gara di e pandemia. Economia a cuminsa desaroya mihor, turismo ta bayendo hopi bon y entrada di gobierno tambe a cuminsa aumenta. Esey ta pone cu ta bay logra e palabracionnan cu a haci cu Hulanda pa 2023, cual lo conduci cu e aña ey lo ta hopi mas trankil compara cu 2022. A delibera cu Hulanda riba esaki y nan ta satisfecho di mira esaki, pues awo por sigui delibera riba otro temanan cu tin pendiente cu Hulanda.
Prome Minister Wever – Croes ta invita henter comunidad pa sigui e reunionnan den Parlamento. Ta lamentabel cu oposicion no ta den sala y cu nan a scoge pa no ta den e tratamento di presupesto. E ta un mal ehempel pa tur trahado cu ta bay traha pa gana nan pan di cada dia, mientras cu tin un grupo di Parlamentario cu ta lanta y dicidi cu nan no kier traha y no ta bay traha. Oposicion ta uza e argumento cu nan a manda un carta dia 5 di september pidiendo Gobierno pa ‘trek in’ e presupuesto, cual segun nan no ta consitucional. Gobierno di Aruba na su turno a laga diferente experto wak e carta aki y a formula e contesa di e carta pa splica partido AVP, MAS y Accion 21, cu nan ponencianan no ta corecto. Prome Minister a sigui splica cu oposicion a bin cu dos ponencia, cual ta cu ora cu haci cambio den presupuesto bo mester bolbe bay Raad van Advies (RvA )cu ne, cual ta berdad ora cu haci cambio den gastonan, pero no den entradanan. E cambio den entrada cu a tuma luga ta encera decision di Gobierno pa no bin mas cu e BTW entrante prome di januari 2023, pero pa aumenta BBO cu 1%. A tuma e decision aki paso e efecto di inflacion di BTW lo tabata bay ta mucho halto. Gremio comercial a propone pa Gobierno pospone introduccion di BTW y pueblo di Aruba a pidi pa evita mas inflacion y esey ta loke cu a haci.
Nan otro argumento tabata cu, paso a haci e cambio di BTW pa BBO, tincu bay bek cerca CFT pa conseho. Y akinan ta mira cu nan no ta lesa nan leynan y documentonan paso e ley ta stipula cu bo mester manda bo presupuesto pa CFT despues cu Parlamento caba di aprobe y no prome. Bo por hacie prome, cual colega Minister Maduro a haci, pero no mester. Pues no por bisa cu si no bolbe mande e ta inconstitucional. Ademas, pa loke ta e cambio di BTW pa BBO ta un cambio di ley cu RvA ta trahando riba dje, Prome Minister a agrega.
Lamentablemente despues cu oposicion a ricibi e contesta di e expertonan, nan a keda keto pa mas cu dos luna, pero aworaki a bin cu e excusa aki pa no presenta na Parlamento, cual ta lamenta profundamente. Ta compronde cu nan ta mas preocupa cu tratamento di caso Avestruz aworakinan como cu ta trata di nan colega cu nan a brasa y protege tur e tempo aki.
Concluyendo Prome Minister Wever – Croes a expresa cu ta lamenta e escogencianan di oposicion pero ta consciente cu si laga den man di oposicion pa tuma decision pa pais Aruba, e pais no ta bay dilanti. Nan a demostra esaki ora cu nan tabata den gobierno y awo tambe den Parlamento. ‘Nos tin un meta, crea progreso y bienestar pa cada ciudadano di nos pais, y pesey e presupuesto aki ta e prome paso pa logra esaki.’


text:
Den cuadro di nan trabou como organisacion di turismo di nos isla, Aruba Hotel & Tourism Association (AHATA) ta acumula cifranan di ocupacion y prijs di hotelnan tur luna. Pa luna di februari 2020, Tisa LaSorte, e CEO di AHATA, a anuncia cu e ocupacion a baha atrobe, esaki ta prome cu efecto di Coronavirus riba nos turismo.
Ocupacion: E ocupacion na hotelnan a baha cu 2.5 punto compara cu februari 2019, yegando na 89.3%. Tres hotel so a experiencia crecemento den ocupacion. Februari ta normalmente e luna cu tin mas demanda cu otro lunanan den aña.
ADR: E balor averahe di cada camber (ADR) den februari a crece cu 2.1% compara cu un aña pasa, yegando $367.67. Por nota cu prijsnan ta normalisando. Desde e horcannan den region Caribense di september 2017, Aruba a experiencia crecemento consistente den demanda y ocupacion. Pa motibo di e extra demanda pa nos isla, e prijsnan tambe por a aumenta den 2018 y 2019. Den ultimo lunanan por a ripara cu e demanda a cuminsa nivela y prijsnan ta cuminsa baha bek.
RevPAR: E entrada averahe pa tur camber disponibel, na februari tabata $328.05 un reduccion di 0.6% compara cu un aña pasa.
Na lunanan di januari y februari, Aruba a experiencia reduccion den e ocupacion averahe na nos hotelnan. “Mientrastanto nos por spera mas reto grandi pa turismo den lunanan venidero, pa motibo di e efecto di Coronavirus COVID-19 riba biahamento mundial. Mayoria hotel ta ricibiendo cancelacion di reservacion pa e lunanan nos dilanti y e cantidad di reservacion tambe a cay. Ta esencial pa mercadeo internacional pa Aruba no solamente continua pero aumenta, pa por minimilisa perdida di entrada di turismo”, asina Tisa LaSorte di AHATA a duna di conoce.


text:
ORANJESTAD – Diamars anochi e famia grandi di AVP a bini hunto pa yama bon bini na un miembro y tambe su hopi sostenedornan. Riba veld di bala di ex Club Caribe a introduci Giovanni Arendsz como candidato nobo di Partido di Pueblo Arubano AVP.
Ex Minister di Salud y Deporte Richard Visser a asisti na e evento pa formalmente duna su sosten na e candidato nobo. Arendsz ta pone su trayectoria largo y resaltante na disposicion pa enfoca riba deporte comprometiendo su mes pa traha pa esaki ta mas accesibel ainda na tur mucha y hoben, pero tambe na comunidad en general.
Lider di partido a gradicie pa su confiansa den e organisacion politico y pa su boluntad pa, hunto cu e ekipo di AVP, sigui hiba nos isla dilanti.


text:
Diferensha di opinion ku FTAC
Bo no ta di akuerdo ku un desishon tumá dor di Fair Trade Authority Curaçao? Of bo no ta di akuerdo ku kondukto di un kolaboradó di FTAC? Abou, bo por lesa mas tokante e proseso di opheshon i e regulashon di keho di FTAC.
Mi no ta di akuerdo ku un desishon tumá dor di FTAC
Bo por, si tin sufisiente interes, apelá òf bin ku opheshon kontra e desishon aki. Esaki ta stipulá den e Ordenansa Nashonal di Hurisprudensia Atministrativo [Landsverordening Administratieve Rechtspraak]. Si ta trata di un opheshon, FTAC lo revisá e desishon un biaha mas a base di bo opheshonnan. Ora ta konserní un apelashon, un desishon di FTAC ta wòrdu presentá den Korte di Promé Instansia di Kòrsou.
Un aviso di opheshon por wòrdu presentá dor di un persona konserní denter di seis siman despues di un desishon. Un persona konserní ta un persona legal of individuo ku a wòrdu afektá direktamente i negativamente den su interesnan pa medio di un desishon di FTAC.
Bo aviso di opheshon mester wòrdu presentá por eskrito serka FTAC. Tambe e mester kontené e siguiente informashon:
- fam, nòmbernan i residensia di e persona perhudiká i, si e notifikashon wòrdu entregá dor di un representante outorisá, tambe e fam, nòmbernan i residensia di e representante outorisá;
- un deskripshon bon kla di e desishon kontra kua e aviso di opheshon ta wòrdu di fail;
- e motibunan riba kua e opheshon ta basá, inkluso e interes ku e persona perhudiká tin den e desishon;
- un indikashon di lokual e persona perhudiká ta eksigí;
- e firma dor di e persona perhudiká òf su representante outorisá;
- e adrès residensial di prosesamentu na Kòrsou, si e persona perhudiká no tin lugá di biba na Kòrsou.
Agregá huntu ku e notifikashon di opheshon, si ta posibel, un kopia di e desishon kontra kua bo tin opheshon i e sobrá dokumentunan relashoná ku e desishon.
Despues di a entregá bo notifikashon di opheshon, bo ta risibí un komprobante di resepshon i e sobrá tratamentu ta wòrdu komuniká na bo persona. Bo por wòrdu invitá pa un oudiensia. Denter di kuater luna FTAC ta tuma un desishon riba bo notifikashon di opheshon. E tèrmino aki por wòrdu prolongá ku no mas ku trinta dia. Kontra un desishon riba e aviso di opheshon apelashon ta habrí serka Korte di Promé Instansia di Kòrsou.
FTAC ta sigui na momentu di tratamentu di karta di opheshon e prosedimentu stipulá den artíkulo 54 te 69b LAR. FTAC no tin un komishon di konseho den sentido di artíkulo 70 LAR.
Mi tin un keho tokante komportashon di FTAC of un di e kolaboradó
FTAC ta trata di aktua mas minusioso ku ta posibel. Apesar di esaki si tin keho tokante komportashon di (kualke kolaboradó di) FTAC, por entregá un keho serka e Funshonario di Keho independiente di FTAC. Por entrega keho por eskrito direktamente pa medio di un karta elektróniko na info@ftac.cw, na atenshon di funshonario di keho, òf na:
Fair Trade Authority Curacao, n.a.v. Funshonario di keho
Pietermaai 6
Willemstad, Curaçao
Menshoná den bo keho por eskrito, por lo ménos:
- nòmber i direkshon di e esun ku ta entregá e keho;
- un deskripshon mas kla posibel di e komportashon ku e keho ta dirigí riba dje; i
- e fecha.
Si kumpli ku e kondishonnan pa entrega di keho, e funshonario di keho di FTAC lo atendé bo keho. E funshonario di keho lo interogá bo relashoná ku esaki, i lo duna e direktiva di FTAC un konseho tokante e keho. E direktiva ta tuma un desishon final tokante di e keho, i lo informá bo esaki por eskrito. Tratamentu di bo keho ta konfidensial. Klek akí pa e kompleto regulashon di keho di FTAC.
No mester trata bo keho den kaso ku esaki ta relashoná ku un komportashon:
- ku anteriormente a entregá un keho i a atendé esaki segun e Regulashon di Keho FTAC;
- ku a tuma lugá mas ku seis luna promé ku entrega di e keho;
- kontra di lokual esun ku ta entregá e keho a òf por a entregá un opheshon basá riba Ordenansa Nashonal enkuanto desishon hurídiko atministrativo;
- kontra di lokual esun ku ta entregá e keho por òf lo por presentá un apelashon basá riba Ordenansa Nashonal enkuanto desishon hurídiko atministrativo;
- ku ahuste di e prosedimentu ta òf tabata someté na huisio di un otro instansia hudisial ku esun di un hues atministrativo;
- ku miéntras tantu, ta relashoná ku un investigashon òf persekushon andando riba òrdu di fiskal, òf den kaso ku e komportashon ta forma parti di un investigashon òf persekushon di un echo kastigabel, i relashoná ku e echo akí tin un investigashon andando riba òrdu di fiskal.
Tampoko e funshonario di keho, no mester trata un keho den kaso ku interes di esun ku ta entregá e keho, òf peso di e komportashon ta evidentemente insufisiente.


text:
Gradicimento y Invitacion
Den nomber di su yuinan, nietonan y bisanietonan y henter famia ta bai un palabra di gradicimento na tur esnan cu na un forma of otro a duna nos sosten, consuelo y palabranan di forsa durante e tempo dificil di fayecimento y entiero di nos defunto stima:
Petronilia G. Franken-Raven
Mihor conoci como “Mama Chichi”
Danki pa compaña nos na su despedida.
Un danki di curason na tur famia, bisiñanan y conocirnan pa tur e sosten dedica na nos famia. Nos ta aprecia boso atencion na nos, cu sigur tabata di gran consuelo.
Danki na Eltienne Yarzagaray pa compaña nos cu su bunita canticanan.
Un danki special na e personal di Aurora Funeral Home pa nan tremendo servicio cu tabata di gran ayudo durante e momentonan dificl aki.
Alavez nos ta invita pa compaña nos durante tres Santo Sacrifcio di Misa na Misa La Birgen di Fatima na Dakota pa e Descanso di alma di Mama Chichi:
- Dialuna 31 di oktober pa 7’or di anochi.
- Daibierna 4 di November pa 7’or di anochi.
- Diasabra 5 di November pa 7’or di anochi.
Despues di ultimo misa Diasabra 5 di November, lo tin un rosario na Caya Juancho Kock 18.


text:
Sektor di Enseñansa & Siensia
E sektor di Enseñansa i Siensia di e Ministerio di Enseñansa, Siensia, Kultura i Deporte ta enkargá ku ehekushon di maneho di Enseñansa i maneho di relashon duradero ku instansianan ku ta responsabel pa ehekushon di e maneho desaroyá. E sektor tambe ta responsabel pa supervishon i kòntròl di e ehelushon di e maneho di Enseñansa i Siensia. Mas aleu e organisashon ta responsabel pa desaroyo di relashonnan duradero ku direktivanan di skol i institutonan, pa desaroyá un agenda kompartí, pa traha palabrashon pa ku resultado, pa subsidiá i supervisá ehekushon.
E Tim di Ehekushon Enseñansa i Siensia (UOW) ta enkargá ku kordinashon di e kontenido i supervishon di ehekushon. Den e tim di ehekushon tin diferente tereno di labor:
Supervishon di ehekushon di e Lei di Enseñansa Obligatorio tambe ta un di e tareanan di e tim di ehekushon. Aktualmente e tim di ehekushon ta trahando riba un trayekto di mehorashon i optimalisashon ku yama “Ban Kuida Futuro di nos yunan”. Pronto lo tin mas informashon disponibel den e kuadro aki riba e websait aki. E tarea di akumulá i maneha dato ta unu partikular den e tim di ehekushon. Registro di informashon ta sosodé na un manera sistemátiko i uniforme. Dato aktual ta importante pa provishon di informashon di i pa habintantenan di Korsou, pero tambe pa aporte na desaroyo di maneho.
Na e momentu aki ta trahando rina desaroyo i ehekushon di un maneho pa Siensia den kolaborashon ku e Departamentu di Maneho. Esaki lo forma e base pa sigui duna kontenido na e unidat di Siensia den e sektor di Enseñansa i Siensia. Banda di e Tim di Ehekushon (UOW), e sektor di Enseñansa i Siensia ta konsistí tambe di e Servisio enkargá ku Prueba i Eksamen (ETE) i tambe Servisio pa Skolnan Públiko (DOS). (link naar respectievelijke organisaties)
Metanan di e Sektor Enseñansa & Siensia
Ta importante pa menshoná ku aktualmente e sektor ta den proseso di reorganisashon. E proseso aki tin komo meta pa strukturá e unidatnan i organisá kordinashon di e unidatnan. E proseso aki ta keda guiá dor di un eksperto den organisashon di e Ministerio di BPD. E proseso aki lo terminá aproksimadamente pa desèmber 2017.
Sektor di Enseñansa & Siensia
Bon Bini Business Center, Schottegatweg Oost 10, Willemstad, Curaçao
Tel. +5999 732 43 24, E: OWCS.Communicatie@gobiernu.cw


text:
HABITANTENAN DI BULLENBAAI TA KEDA KONEKTA RIBA RET DI KORIENTE DI REFINERIA ISLA MIENTRAS TA PREPARA TRASPASO PA SUMINISTRO PA AQUALECTRA
HABITANTENAN DI BULLENBAAI TA KEDA KONEKTA RIBA RET DI KORIENTE DI REFINERIA ISLA MIENTRAS TA PREPARA TRASPASO PA SUMINISTRO PA AQUALECTRA
Willemstad 2 di Novèmber 2019 – Habitantenan ku ta biba den e area di Bullenbaai lo siguí konektá riba e ret di koriente di Refineria Isla te ku dia 31 di desèmber proksimo mientras ta prepara pa Aqualectra tuma over e suministro di koriente. Na Bullenbai tin un populashon chikitu di bibiendanan ku for di tempu di Shell ta konekta riba un ret di suministro di koriente ku ta sali for di e terminal di Bullenbai. E habitantenan aki ta usa i paga koriente meskos ku tur hende na Kòrsou, pero sin ku esaki ta sosodé dor di Aqualectra. Ku terminashon di e operashon di e refineria dor di PDVSA, ta bini un kambio. Aqualectra lo tuma over e suministro di koriente, pero usando e mesun ret. Pa esaki tabata nesesario pa e kompanianan Refineria di Korsou (RdK), Refineria Isla i Aqualectra traha huntu. A disidi ku entrante promé di yanuari e habitantenan lo sigui risibi koriente normal, pero komo klientenan di Aqualectra. RdK i Aqualectra lo traha huntu pa perkura ku e transishon por materialisá.
Proksimamente lo pidi koperashon di e habitantenenan pa por instalá meternan nobo na nan kas i pa laga hasi un inspekshon di e instalashon na e kasnan i kùr esaki, meskos ku Aqualectra ta hasi na tur otro instalashon di kas na Kòrsou.


text:
Kralendijk- Despues di un tempu relativamente trankil pa ku kontagionan di Covid-19, djadumingu den un solo shòt tin 17 kaso nobo di Covid na Boneiru, tresiendo e total di kaso na 52.
Segun un komunikado di prensa di Gobièrnu ayera nochi, tin aktualmente 3 klùster relativamente grandi na Boneiru, 2 relatá na klasnan di skol ku a bai den karentena, i un relatá na e klup di fubol hubenil U14.
Aunke ku e kontagio ta trata di hende lokal, segun informashon di gobièrnu ta trata di un kontagio ku a tuma lugá den eksterior. Esaki ke men di ku e fuente ta konosí.
Un total di 75 hende a pasa tèst, di kual 17 a sali positivo. Ketu bai tin un hende hospitalisá pa motibu di Covid na Boneiru.


text:
Nos skol ta ofresé e sigiente servisionan pa koredónan nobo hoben & adulto i tambe pa koredónan ku rijbewijs kaduká.
Sea bo ta un koredó experimentá òf un koredó nobo ku mester di yudansa pa prepará pa e prueba, nos tin pakete ku ta kumbiní bo tambe.
Preguntanan? Yama nos
Asesibel, Efektivo i kursonan kumbiniente na Mike Driving school
Mike Driving School tin un diseño teniendo na kuenta e studiantenan okupá. Nos sistema di kurso ta hopi flexibel i ta duna nos studiantenan oportunidat di tuma nan kursos manera ta mas kumbiniente i riba nan mes ritmo. Na sierto skol tin un skema hopi estrikto pa tuma e kursonan i esaki no ta kumbiní e studiantenan di awe ku tin un bida yen di aktividatnan.
Orarionan kumbiniente, adaptabel, shete dia pa siman.
Nos ta ofresé un servisio di kalidat na un preis rasonabel
Nos ta yuda nos koredónan nervioso, adulto i hoben.
Altamente Experimentá pa sigurá bo exito.
Nos skol ta ofresé e sigiente servisionan pa koredónan nobo hoben & adulto i tambe pa koredónan ku rijbewijs kaduká.
Nos instruktornan ta kapasitá riba e ultimo medidanan si seguridat
Aworaki ta momento perfekto pa Kuminsá bo kurso
Nos ta ofresé lésnan den lokalnan adekuá.
Nos sa ku e proseso aki por ta karu.


text:
Mientras cu polisnan tabata meimei caminda atendiendo cu un asistencia di un vehiculo coriendo ireponsabel diasabra marduga nan ta tuma nota di un auto biniendo luz paga den nan direccion y a hala atencion di biaha di e chauffeur pa e para. A bay atende cu e chauffeur masculino den e honda, cu tabata partiendo corant y e mes no sa cu e tabata core luz paga. Polis a splike di e consecuencia peligroso di core cu luz paga y no ta tuma nota mes di esaki.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Parlamento a ricibi e concepto di ley di presupuesto 2021 di pais Aruba dia 31 di maart ultimo. Den reunion di comision central a dicidi cu Parlamento tin te cu dia 20 di april pa haci pregunta oficial na Gobierno.
Despues di e ronda di pregunta aki logicamente ainda Parlamento tin e oportunidad pa haci pregunta durante tratamento di presupuesto. E panorama financiero den e concepto di ley aki ta acapara entradanan, gastonan, e necesidad financiero y e parti di kapital.
Den e documentonan ta presenta alabes e cantidad di placa necesario pa sigui duna sosten na aspectonan social laboral a consecuencia di efecto di e pandemia di Covid.-19.
Loke ta premira na entrada y gastoPor nota cu Gobierno ta premira un entrada di 1,038 miyon florin den caha di gobierno pa 2021. Esaki ta 34 miyon mas cu 2020 pero ta refleha un caida compara cu aña normal sin Covid di algo mas cu 500 miyon florin.
E caida den entradanan ta di ambos impuesto directo y impuesto indirecto. Gastonan ta proyecta na 1,916 miyon florin pa aña 2021. Esaki ta refleha un bahada den gasto di 202 miyon florin compara cu 2019. No mas compara cu un aña normal sin Covid gastonan ta cerca di 500 miyon adicional.
Gastonan fiho di gobierno no por wordo reduci asina facil manera gastonan di interes, servicio y producto y personal. Por nota si cu den gasto di personal tin un bahada di 11 miyon florin compara cu 2020.
Den un aña normal sin Covid gasto di personal tawata rond di 480 miyon florin y pa 2021 esaki ta proyecta na 431 miyon florin. E reduccion aki ta danki na e acto di solidarismo di parti di empeadonan publico pero tambe basa riba e maneho proyecta di reduccion di gastonan di personal manera entre otro VUT regeling.
Proyeccion di gastonan na sosten social laboral Gobierno despues di haci estudio di impacto mesora despues di entrada di e pandema di Covid, a tuma decision di sostene esnan cu lo bay perde trabou of entrada door di efecto di perdida di Turismo, consecuentemente su efecto economico, door di Covid.
E sosten cu concepto di ley ta presenta ta pa FASE 42 miyon florin, 40 miyon na MKB y 280 miyon na Subsidio di Salario. Pues un total di 362 miyon florin pa aña 2021.
E total cu a wordo paga na esakinan den 2020 tawata 338 miyon, pues pa e periodo desde luna di april/mei te cu fin di 2020. Ta di aprecia y gradici cu un bes mas den 2021 Gobierno a prepara pa brinda asistencia di FASE, asistencia na MKB y subsideo di salario a pesar di e retonan grandi ainda nos dilanti.
Mester remarca cu e biaha aki atrobe Parlamento a ricibi un concepto di ley di presupuesto den un bachi mas innovativo y eficiente pa analisa. Esaki ta esfuerso di Departamento di Finansas den e ultimo añanan cu ta purbando di enbes di un documento basta extenso, purba presenta mas eficiente y alcaso.
Parlamento semper tin e oportunidad pa haci pregunta unda lo por ricibi informacion mas detaya riba peticion si ta necesario.Parlamentario Setty Christiaans-Yarzagaray ta termina invitando tur cu tin interes pa tira bista den e concepto di presupuesto 2021 di pais Aruba nota of si ta desea di aporta cu pregunta di presupuesto 2021 esaki ta obtenibel riba Facebook page di Fraccion di MEP.


text:
Bon biní na Apologetics For You.
Nos mishon ta pa introdusí bo na e eksitante mundu di Apologia Bíbliko, i hiba bo mas leu i mas profundo den e bèrdatnan di e Fe Kristian. Nos ta presentá, analisá, i refutá adekuadamente pensamentunan, teorianan, i filosofianan antibíbliko. I asina ekipá bo tambe ku un konosementu i defensa poderoso, detayá, i altamente relevante di Beibel i e Fe Kristian.
Bo ke profundisa bo mes den e Palabra di Dios?
Seminario Teologiko Berea >
Klik aki nan pa mas informashon i inskripshon.


text:
Es ku ta biba sin Dios, ta hui sin tin niun hende ta persiguié, es ku biba ku Dios, ta sintié protegé, ta manera un leon. Un felis siman y alaviz un felis kambio di anja .
Isaias 9:6
Pasobra un yuchi a nase pa nos ta un yu hòmber nos a haña. E ta karga e poder soberano riba su skouder. Nan lo yam’é: Konsehero Maravioso, Dios Fuerte, Tata Eterno, Prínsipe di Pas. Dios bendishona bo , pasa
Hakobo 3:13
Kua di boso tin sabiduria i komprondementu? Lag’é demostrá esei pa medio di su bon kondukta i obranan ku ta mustra e humildat ku sabiduria ta duna. Un siman jena ku sabiduria di Dios. Dios bendishona bo .
Isaias 42:6
‘Ami, SEÑOR mes, a yama bo, fiel na mi kompromiso. Mi ta tene bo man, Mi ta forma bo i Mi ke pa bo ta e señal di mi aliansa ku pueblo, e lus pa nashonnan. Un felis siman Dios
Prover 4:20-23
Mi yu, tende di mi, duna oido na mi palabranan. No pèrdè nan for di bista, warda nan te den profundo di bo kurason. Na esnan ku haña nan, nan ta duna bida i salú. Kuida bo manera di pensa


text:
Epidemiologo Garreth Tromp a declara na Bon Dia Aruba cu alrededor di un grupo di 1.700 persona (adres) a wordo invita pa participa, durante e estudio di Sero Prevalencia of estudio di anticurpa cu DVG ta bay realisa contra SARS-Cov-2 (Covid-19).
E meta ta di inclui minimo 1000 persona den e estudio aki. Si den caso cu nan no ta logra e cantidad di persona aki, nan lo bini cu e di dos rond di invitacion pa diferente persona di nos comunidad. Epidemiologo Tromp a laga sa cu ta importante cu e personanan aki tin anticurpa den nan sanger cu por indica cu nan ta immuun na e virus caba.
Encuanto si e resultado di e estudio aki lo determina e cantidad di hende cu lo wordo vacuna. Kiermen si den caso cu ta wordo determina cu e hendenan aki ta immuun na e virus, no necesariamente nan mester haya e vacuna contra Covid cu pronto lo ta na Aruba. Segun epidemilogo e estudio aki por hunga un rol unabes cu ta wordo determina con e nivel inmunidad a wordo plama den nos comunidad, esaki por yuda den e maneho di e vacuna den futuro. Es decir cuanto hende berdaderamente mester wordo vacuna contra e virus di Covid-19.
Di otro banda, si e tipo di gen di e virus di Covid cu a wordo identifica na Aruba ta menos agresivo cu otronan rond mundo, Epidemiologo Tromp a bisa cu mundialmente nos por mira cu mita di e casonan -y te hasta posiblemente mas cu mita- nan ta completamente asintomatico.
“Esaki ta loke nos ta wak akinan na Aruba,” el a bisa. Specialmente ora cu nan ta haci screening na aeropuerto, hopi persona ta sali positivo, y despues nan ta mustra cu no tin niun di e sintomanan di e malesa aki.
Pero no mester lubida cu no tur hende ta pasa den e mesun situacion cu otro cu a resulta contagia. No ta cuestion cu e virus ta menos agresivo na Aruba. Ya cu si bo ta haya Covid na Aruba, tambe bo tin e chens di bira hopi malo y te hasta bo por para den hospital.
Esaki ta e mesun situacion cu nos por wak den cualkier otro parti di mundo tambe, el a bisa. Pues ta dificil pa conclui -segun Epidemiologo Tromp- cu nos ta haye menos grave na Aruba cu otro paisnan na mundo, ya cu e ta grave tambe riba nos isla.
Igualmente a keda confirma di parti di Prome Minister, Evelyn Wever-Croes kende ta lidera e Crisis Team cu e freezer special pa conserva e vacuna di Pfizer a yega na Aruba caba.
E planificacion ta cu e luna aki mes, entre 25 y 26 di januari, Aruba lo haya bishita di representante di ministerio di Salubridad Publico y Medio Ambiente (RIVM) di Hulanda pa controla si Aruba a cumpli cu tur exigencia prome cu nan ta manda e prome lote di vacuna otro luna.
Te ainda gobierno di Aruba no tin confirmacion cuanto vacuna Hulanda ta bay manda y tampoco ki dia ainda. Pero ya cu e freezernan a yega Aruba caba, representante di RIVM ta bin wak si nan ta bon instala y si Aruba ta cumpli cu tur cos.


text:
ORANJESTAD,Aruba
E “caminda di cruz” si bo tin sintomanan di coronavirus
Esaki ta e storia di e ciudadano Erika Chemaly, kende despues di a bolbe Aruba for di Miami, unda el a bay pa testnan medico, a hay’e den un caminda di cruz. Awe e ta conta tur loke el a pasa aden.
Mi a bay Miami pa bishita dokternan, mi a bay hospital- y clinicanan, mi a wordo expone na tur sorto di bacteria y virus den e luganan aki.
Mi a biaha bek pa Aruba riba diamars, Maart 17, 2020 y mi a yega 2:35 di atardi.
Riba mesun vuelo aki tabatin un persona cu tabatin e virus, no solamente mi a descubri esaki pero otro pasaheronan tambe a ripara esaki y mi tin prueba di esaki.
Nos a haci un apelacion riba oficialnan pa no laga e persona aki subi e avion pero asina mes e persona aki a wordo permiti pa subi avion y biaha hunto cu nos.
Ami tabatin un mascara bisti for di aeropuerto di Miami y tambe abordo di e avion y mi a kita e mascara dos bes durante di e vuelo, uno ora cu mi a come den e aeropuerto y e otro ocasion ora cu mi mester a bebe algo den e avion.
Nos a yega Aruba y nos temperatura a wordo controla pa mira sin nos tabatin keintura y despues nos a wordo dirigi pa firma un documento di DVG cu entre otro ta mustra cu nan lo contact nos pa medio di telefon pa bin controla nos na cas.
Mi persona a firma e document aki pero nunca a ricibi un yamada.
Diahuebs mainta mirando cu mi no a ricibi ningun yamada manera e documento ta señala, mi a dicidi di tuma contacto telefonico c’un persona kende tambe tabata riba e vuelo aki hunto cumi pa mira si dado caso e lo por a wordo yama.
E persona aki si a ricibi un yamada y a wordo duna un fecha pa wordo controla y obviamente mi persona inmediatamente a tuma contacto cu DVG y a informa nan di mi situacion caminda mi a bishita hospital- y clinicanan na Miami y cu henter e saunto di un pasahero infecta riba e avion y mi a bisa nan cu mi tin e sintomanan pero cu mi no ta sigur si esakinan ta e sintomanan concerni pa por bisa cu nan por ta di e virus of di un griep of verkoud.
E ora nan a bisa mi cu ya cu mi a drenta y Sali di hospital- y clinicanan y cu mi tabata rib e avion, mi mester wordo someti na un tes pa motibo cu mi tin e sintomanan. Na a bisami pa bin haci e test diahuebs merdia 1’or, loke mi a haci tambe y mi a wordo informa cu lo mi ricibi e testnan dentro di un periodo di 48 ora.
Esaki pa mi tabata straño ya cu e otro pasahero a wordo informa cu e lo scucha bek di nan den un periodo di 30 ora.
Den mi prome post cu mi a somete mi a expresa cu mi no tabatin sintomanan, no pasobra mi no tabatin esakinan pero mi tabata tratando di evita cu mi famia- y amigonan wordo alarma mas ainda pa loke ta mi situacion di salud y cu mi no tabata sa sigur si e sintomanan ta pertenece na e virus of no.
Mi a expresa mi gratitud na DVG pa nan reaccion rapido, aunke ta mi persona a tuma contacto cu nan finalmente y esey no tabata loke mi a firma pe den e document cu nan a duna nos ora cu nos a yega Aruba.
Despues di esey mi a sinta warda cu tur pasenshi pa e resultado cual lo mester a wordo duna na mi diasabra merdia pa 1’or pero esaki no a sosode.
Mi a wordo yama diasabra mainta y a wordo puntra con mi sintomanan ta y si nan a bira pio y mi a informa nan cu si y nan a bisa mi cu mi tin cu warda pa mi resultadonan pa motibo cu na e momentonan ey, nan no tabata mucho cla y cu esey por ta un indicacion cu e resultado por ta un negativo falso.
Obviamente no a spanta pero asina mes mi a warda te cu 2’or di merdia ya cu nan a mi a wordo bisa cu nan lo tuma contacto cu mi persona e ora ey.
Mi no a ricibi e yamada y mi mes a bolbe cuminsa yama atrobe y a papia c’un dama sumamente amical kende a informa mi cu mi lo wordo yama banda di 5’or di atardi of algo despues ya cu nan tabata sumamente ocupa y cu mi test no tabata cla ainda.
Mi a puntra cu si mi test no tabata asina sigur for di comienso y cu e ta un negativo falso cu su mi mester pasa un test mas pero e dama aki a bisa mi cu esey no ta algo cu e por duna mi conteta riba dje.
Mi a tuma contacto c’un persona cu ta cerca di management y nan a logra di tuma contacto cu mi persona den henter e situacion caotico aki na mes momento cu e conferencia di prensa di ayera diasabra anochi tabata tumando luga y di repente nan ta informa mi cu mi test a resulta negativo despues cu esaki no tabata totalmente bon y mi a bolbe expresa na nan cu nan tin cu test mi atrobe pero mi a wordo informa cu no tin suficiente test pa haci esaki.
Ta mas cu claro cu esaki ta hopi alarmante pa motibo cu mi no tin un contesta sigur y mi sintomanan tabata birando pio y mi tabata kier a sa kico ta pasando.
Diasabra anochi, cu tur e stress aki, mo a haya un ataca di tosamento y mi a dicidi di tuma un baño y despues sosega ya cu henter e asunto aki a cuminsa afecta mi mas cu e tabata haci mi sinti bon.
Diadomingo mainta mi a bolbe yama e dama amabel y el a informa mi cu pa 10’or di mainta un otro persona lo tuma contacto cumi y esaki no a sosode y e ora mi a bolbe dicidi di bel pa mira kico ta pasando.
Mi a wordo atendi pa un homber sumamente bruto kende a contesta mi den forma grosero, a tratami masha grosero mes y hasta a cera e telefon den mi orea.
Mi a dicidi di bel un otro number y a entrega un keho contra di e trato aki pero mi a wordo informa cu pa 10.30 lo mi wordo yama bek y te cu 11’or di mainta mi no a ricibi ningun yamada.
Pa 11.02 mi a ricibi un yamada di e persona kende mester a yama 10’or di mainta y el a ofrece su disculpa pa esaki ya cu e tabata buscando e informacionnan pami.
Mi a expresa na e dama amabel aki cu mi ta agradecido cu nan a tuma e test pami y cu nan tabata sumamente cauteloso inicialmente pero e fomra con cosnan tabata bayendo, ta un bruhacion completo y cu ta confundi hende hopi. Sigur ora cu mi persona constantemente tabata esun tras di nan pa re resultado y esey no ta algo corecto.
Mi ta compronde cu nan tin un ekipo chikito y tambe ta compronde cu nan ta bou di presion y hopi ocupa pero si un hende ta dicidi di bay haci algo y duna servicio na comunidad, e tin cu wordo haci bon, no den un forma mediocre, specialmente si esaki ta regarda hende su salud.
Awor e pregunta ta keda, ki ora mi persona por haci e test di nobo cu por ta un falso negativo, y e dama a bisa mi cu nan no por haci esaki, cu mi tin cu warda y cu nan lo tuma contacto cu mi dokter di cas pa mira cual tratamento mi tin cu ricibi.
Si e sintomanan sigui bira pio, mi a wrodo informa cu e dokter di cas lo sa kico pa haci.
Mi a pidi pa ricibi e testnan cu mi a haci si nan por wordo manda pa mi y mi a wordo informa cu mi tin derecho pa ricibi esakinan y cu sigur esaki lo wordo manda pa mi dokter di cas.
Mi a sigui insisti cu mi kier wordo getest di nobo y mi a wordo informa cu esaki no ta posibel na e momentonan aki.
Obviamente esaki ta laga un sabor sumamente amargo atras, c’un sentimento hopi angustioso pa motibo cu mi no ta realmente sigur cu e resultado cu mi a haya y e situacion aki ta hopi alarmante pa mi persona y mi famia.
E pregunta ta keda… di con mi a wordo yama mainta pa puntra con mi sintomanan ta y wordo bisa cu mi resultado no tabata sigur… pa despues mi wordo bisa cu nan ta negativo?…
Mi ta supone cu mi tin cu bira mas malo….. prome cu mi conoce e berdad……